text:
PUKWANA YA SEBOKA SA BOPHELO LE BODIREDI BJA BOKRISTE December 2016
Dithero tša Mohlala
Thero ya mohlala ya Phafoga! le ya therešo ya Beibele yeo e bontšhago seo se bakago tlaišego. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
“Etlang re Rotogeleng Thabeng ya Jehofa”
Moporofeta Jesaya o hlalositše kamoo dibetša di tlago go fetošwa didirišwa tša go lema, e lego seo se bontšhago gore batho ba Jehofa ba tla ba le khutšo. (Jesaya 2:4)
BOPHELO BJA BOKRISTE
Fihlelela Pelo ya Morutwana ge le Ithuta “Le Duleng Leratong la Modimo”
Puku ya ‘Lerato la Modimo’ e thuša barutwana gore ba bone kamoo ba ka dirišago melao ya Modimo maphelong.
MAHUMO AO A LEGO KA LENTŠUNG LA MODIMO
Mesia o Phethagaditše Boporofeta
Jesaya o ile a bolela e sa le pele gore Mesia o tla bolela ditaba tše dibotse tikologong ya Galilea. Jesu o ile a phethagatša boporofeta bjo ge a be a sepela nageng ka moka a bolela ditaba tše dibotse.
BOPHELO BJA BOKRISTE
“Ke Nna yo! Roma Nna!”
Re ka dira’ng gore re ekiše moya wa Jesaya wa go ba le tumelo le go se gane ge a be a rongwa? Ithute go lapa leo le ilego la huduga go yo bolela ditaba tše dibotse moo go nago le tlhokagalo.
MAHUMO AO A LEGO KA LENTŠUNG LA MODIMO
Tsebo ya Jehofa e tla Tlala Lefase ka Moka
Boporofeta bja Jesaya bja mabapi le paradeise ya mo lefaseng bo ile bja phethagala bjang nakong e fetilego, bo phethagala bjang gona bjale gomme bo tla phethagala bjang nakong e tlago?
BOPHELO BJA BOKRISTE
Thuto ya Modimo e Fenya Kgethollo
Batho ba babedi bao e bego e le manaba ga bjale ke barwarre—e lego seo se bontšhago matla a thuto ya Modimo.
MAHUMO AO A LEGO KA LENTŠUNG LA MODIMO
Go Diriša Matla Gampe go Dira Gore Motho a se sa ba le Matla a Bolaodi
Shebana o be a swanetše go ba a ile a diriša bjang matla a gagwe? Ke ka baka la’ng Jehofa a ile a bea Eliakima legatong la Shebana?


c: text/html

text:
Dikarata tša Batho ba ka Beibeleng
Josia
Taonelouta karata ye ya motho ya ka Beibeleng gomme o ithute ka Josia. E sege, o e mene ka bogare gomme o e boloke.
Tše di Oketšegilego go tšwa Dihlogong tše
Karata ya Beibele ya Gideone
Mathomong o be a le šedi, eupša a le sebete.
Karata ya Beibele ya Naomi
Ka morago ga gore monna wa gagwe le barwa ba gagwe ba hlokofale, o ile a kgopela bagwera ba gagwe gore ba mmitše ka leina le lengwe.
Karata ya Beibele ya Rahaba
O ile a phološa lapa labo ka go latela ditaelo.
DIKARATA TŠA BATHO BA KA BEIBELENG

robotstxt: allowed

filter: keep


text:
APRIL 20, 2017
RUSSIA
Kgorokgolo ya Tsheko ya Russia e Ahlotše Gore Mediro ya Dihlatse tša Jehofa e Thibelwe
NEW YORK—Ka morago ga go seka molato ka matšatši a tshelelago dibekeng tše pedi tša go feta, lehono Kgorokgolo ya Tsheko ya Russia e dumelelane le taba ya ba Lefapha la Toka ya gore Ofisi e Kgolo ya Dihlatse tša Jehofa ya Russia e tswalelwe, le gore mekgatlo e mengwe ka moka ya bodumedi e 395 yeo e dirišwago ke Dihlatse tša Jehofa nageng ka moka ya Russia e fedišwe. Phetho ye e tla thoma go dirišwa gateetee.
Yaroslav Sivulskiy yo e lego seboleledi sa Dihlatse tša Jehofa kua Russia o re: “Phetho ye e re nyamišitše kudu e bile re tshwenyegile kudu le ka gore e tla kgoma bjang mediro ya rena ya bodumedi. Re tla dira boipiletšo ka phetho ye kgorong ya tsheko, gomme re holofela gore ditokelo tša rena tša semolao di tla šireletšwa ka mo go feletšego, le gore re tla šireletšwa ka ge re le sehlopha sa bodumedi seo se nago le khutšo.”
Dihlatse tša Jehofa tša Russia di neilwe matšatši a 30 gore di dire boipiletšo bjo bo tlago go ahlaahlwa ke baahlodi ba bararo.
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, +1-845-524-3000
Russia: Yaroslav Sivulskiy, +7-911-087-8009


text:
JULY 27, 2015
RUSSIA
Russia e Thibela Wepesaete ya Semmušo ya Dihlatse tša Jehofa
Dikgwedi tše šupa ka morago ga gore Kgorokgolo ya Tsheko ya Russia e bolele gore Wepesaete ya www.jw.org e bontšha go fišegela bodumedi ka mo go fošagetšego, bahlankedi ba mmušo wa Russia ba ile ba thibela Wepesaete ya semmušo ya Dihlatse tša Jehofa. Thibelo ye e ile ya thoma ka di 21 tša July 2015, ge Russian Federation Ministry of Justice (Mokgatlo wa go ikarabela ka go thea le go kgonthišetša melao ya mmušo le ditekanyetšo tša molao) e tsenya jw.org Lelokelelong la Dilo ka Moka tša Mekgatlo ya go Fišegela Bodumedi ka mo go Fošagetšego. Dikhamphani tša Inthanete nageng ya Russia ka moka di ile tša dira gore go se kgonagale go tsena Wepesaeteng ya jw.org, e bile ga bjale go tsena Wepesaeteng ye goba go tsebiša batho ka yona ke molato wa bosenyi. Russia ke naga e nnoši lefaseng ka moka yeo e thibetšego jw.org.
Se se Diregilego Pele Jw.Org e ka Thibelwa
Dihlatse tša Jehofa nageng ya Russia di be di sa tsebe gore ka 2013, balaodi ba mmušo toropong ya Tver ba ile ba bula molato wa go nyaka go thibela Wepesaete. Motšhotšhisi o ile a dira boipiletšo Kgorong ya Tsheko ya Selete ya Tsentralniy bja gore jw.org e thibelwe ka gore e na le dipuku tše mmalwa tša bodumedi bja Dihlatse tša Jehofa tšeo kgoro ya tsheko ya Russia e boletšego gore di bontšha go fišegela bodumedi ka mo go fošagetšego. * Ka di 7 tša August, 2013, kgoro ya tsheko ya selete e ile ya dumelelana le boipiletšo bja motšhotšhisi ntle le go tsebiša Dihlatse tša Jehofa le go phetha ka gore jw.org e bontšha go fišegela bodumedi ka mo go fošagetšego.
Ka morago ga gore Dihlatse di kwe ka phetho ye ditabeng kgwedi ka morago, di ile tša dira boipiletšo le go tloša dipuku tšeo go thwego di bontšha go fišegela bodumedi ka mo go fošagetšego nageng ye. Ka di 22 tša January, 2014, Kgoro ya Tsheko ya Selete ya Tver e ile ya fediša phetho yeo e dirilwego ke kgoro ya tsheko ya tlasana ka go bolela gore kgoro ye ga e na mabaka a motheo a molao a go thibela jw.org le gore e be e swanetše go ba e tsebišitše beng ba Wepesaete go tla tshekong.
Ka ge a sa kgotsofatšwa ke kahlolo ya kgoro ya tsheko ya selete, Motlatša Motšhotšhisi Pharephare e lego S. G. Kekhlerov, o ile a dira boipiletšo Kgorongkgolo ya Tsheko ya Russia. Dihlatse ga se tša ka tša tsebišwa ka tsheko ya molato wo. Lega go le bjalo, ka di 2 tša December 2014, Kgorokgolo ya Tsheko e ile ya sekaseka boipiletšo bja motšhotšhisi, Dihlatse di se gona.
Kgorokgolo ya Tsheko e kgonthišeditše gore Dihlatse di tlošitše dipuku tšeo go thwego di bontšha go fišegela bodumedi ka mo go fošagetšego Wepesaeteng gateetee ka morago ga kahlolo yeo e dirilego ke kgoro ya tsheko ya tlasana ka 2013, eupša e ile ya bolela gore dipuku tše di ka tla tša tšwelela gape Wepesaeteng. Ka gona, Kgorokgolo ya Tsheko e ile ya fetola kahlolo ya kgoro ya tsheko ya selete ke moka ya thekga kahlolo ya kgoro ya tlasana ya gore jw.org e bontšha go fišegela bodumedi ka mo go fošagetšego. * Dihlatse tša Jehofa di ile tša dira boipiletšo bjo bongwe Kgorongkgolo ya Tsheko kgahlanong le phetho yeo e e dirilego, eupša Kgorokgolo e ile ya gana boipiletšo bjoo. Dihlatse di ile tša dira boipiletšo go Modula Setulo wa Kgorokgolo ya Tsheko, yoo a ilego a bo gana ka di 8 tša July, 2015.
Kahlolo ya Kgoro e Bea Tokologo ya Bodumedi Kotsing
Dihlatse tša Jehofa di ile tša ba kgahlanong le kahlolo ya Kgorokgolo ya Tsheko ka ge mabaka a yona a sa kwagale ka baka la gore dipuku tša bodumedi tšeo go thwego di bontšha go fišegela bodumedi ka mo go fošagetšego di be di tlošitšwe Wepesaeteng ya jw.org go tloga ka 2013. Ka baka la phetho ya Kgorokgolo, balaodi ba mmušo wa Russia ba ile ba laela dikhamphani tša inthanete gore di tswalele jw.org Russia ka moka. Se se ile sa dira gore batho bao ba tsenago Wepesaeteng ye ba palelwe ke go bala Beibele ka maleme a fetago 130 le dipuku tšeo di theilwego Beibeleng ka maleme a fetago 700, go akaretša Serussia le Polelo ya Diatla ya Russia. Motho yo a bolelago goba go kgothaletša ba bangwe go tsena Wepesaeteng ye nageng ya Russia o bonwa molato wa bosenyi ka baka la go dira modiro wo go thwego o bontšha go fišegela bodumedi ka mo go fošagetšego. Ka baka la thibelo ye, Dihlatse tša Jehofa tše fetago 170 000 nageng ya Russia ga di sa holwa ke Wepesaete ye.
Phetho ya Kgorokgolo ya Tsheko e ka dira gore balaodi ba mmušo wa Russia ba gatelele mediro ya bodumedi yeo e dirwago ka khutšo ya Dihlatse tša Jehofa. Ge e ba balaodi ba bangwe ba mmušo ba diriša gampe Molao wa Russia wa go Fediša Mediro ya Bao ba Fišegelago Bodumedi ka mo go Fošagetšego, gona tokologo ya bodumedi nageng ye e tla gatakelwa goba ya ba kotsing. Dihlatse tša Jehofa di tloga di holofela gore balaodi ba mmušo ka toka ba tla thekga tokelo ya motheo ya tokologo ya borapedi le ya gore tsheko e sepedišwe ka toka ka ge ditokelo tše di thekgwa ke molaotheo wa naga ya Russia le tumelelano yeo e e dirilego le mebušo e mengwe.
^ par. 4 Go thoma ka di 1 tša June, 2015, dikgoro tša tsheko tša Russia di ile tša dira phetho ya gore dipuku tše 78 tša Dihlatse tša Jehofa di bontšha go fišegela bodumedi ka mo go fošagetšego. Dihlatse di ipiletša ka dikahlolo tše dikgorong tša tsheko tša Russia le Kgorong ya Yuropa ya Ditokelo tša Batho.
^ par. 7 Motlatša motšhotšhisi pharephare ke yena a ilego a dira boipiletšo kgorong e kgolo gotee le lekgotleng la Judicial Chamber for Civil Cases la kgorokgolo ya Tsheko leo le ilego la dira kahlolo molatong wo.


text:
Go Direga’ng ge o Ehwa?
Karabo ya Beibele
Beibele e re: “Bao ba phelago ba a tseba gore ba tlo hwa; eupša ge e le bahu ga ba tsebe selo le gatee.” (Mmoledi 9:5; Psalme 146:4) Ka gona, ge re ehwa, ga re sa ba gona. Bahu ga ba kgone go nagana, go dira dilo goba go kwa selo le ge e le sefe.
“O tla boela leroleng”
Modimo o hlalositše seo se diregago ge re ehwa ge a be a bolela le motho wa pele e lego Adama. Ka ge Adama a se a kwa, Modimo o ile a re go yena: “O lerole gomme o tla boela leroleng.” (Genesi 3:19) Pele ga ge Modimo a ka bopa Adama “ka lerole la mmu,” Adama o be a se gona. (Genesi 2:7) Ka mo go swanago, ge Adama a ehwa o ile a boela leroleng gomme a se sa ba gona.
Go direga selo se se swanago ka bao ba hwago gona bjale. Ge Beibele e bolela ka batho le diphoofolo e re: “Ka moka di tšwa leroleng, gomme ka moka di boela leroleng.”—Mmoledi 3:19, 20.
Ga se gore ge motho a hwile ke gona ge go fedile
Gantši Beibele e bapiša lehu le boroko. (Psalme 13:3; Johane 11:11-14; Ditiro 7:60) Motho yo a ilego ka boroko ga a tsebe seo se diregago. Ka mo go swanago, bahu le bona ga ba tsebe selo. Lega go le bjalo, Beibele e ruta gore Modimo a ka tsoša bahu bjalo ka ge eka ba tsoga borokong gomme a ba nea bophelo gape. (Jobo 14:13-15) Lehu ga se mafelelo a dilo ka moka go bao Modimo a tlago go ba tsoša.


text:
KGAOLO 10
Kgoši e Hlwekiša Batho ba Yona Moyeng
1-3. Jesu o ile a dira’ng ge a be a hwetša gore tempele e šilafaditšwe?
JESU o be a hlompha tempele ya kua Jerusalema kudu ka gobane o be a tseba seo e se emelago. Tempele ye e be e dutše e le lefelo la borapedi bja therešo mo lefaseng ka nako e telele. Eupša borapedi bjoo—ke gore, borapedi bja Modimo yo mokgethwa e lego Jehofa—bo swanetše go ba bjo bo hlwekilego le bjo bo sekilego. Ka gona, anke o akanye kamoo Jesu a ilego a ikwa ka gona ge a be a fihla tempeleng ka Nisani 10, 33 C.E., gomme a hwetša gore e šilafaditšwe. Go be go direga’ng?—Bala Mateo 21:12, 13.
2 Ka Lapeng la Bantle kua tempeleng, barekiši ba megabaru le baananyi ba ditšhelete ba be ba ikhola ka barapedi bao ba bego ba tlišetša Jehofa dibego. * Jesu o ile a “raka bohle bao ba bego ba rekiša le go reka ka tempeleng, a menola ditafola tša baananyi ba tšhelete.” (Bapiša le Nehemia 13:7-9.) O ile a kgalemela o šoro banna bao ba nago le boithati ka ge ba be ba fetošitše ntlo ya Tatagwe “lewa la bahlakodi.” Ka go re’alo, Jesu o ile a bontšha gore o hlompha tempele le seo e se emelago. Borapedi bja Tatagwe bo be bo swanetše go bolokwa bo hlwekile!
3 Nywagakgolo ka morago, ka morago ga ge a beilwe go ba Kgoši Mesia, Jesu o ile a boela a hlwekiša tempele yeo e akaretšago bohle bao lehono ba nyakago go hlankela Jehofa ka tsela e amogelegago. O ile a hlwekiša tempele efe?
Go Hlwekiša “Barwa ba Lefi”
4, 5. (a) Balatedi ba Jesu ba tloditšwego ba ile ba hlwekišwa le go sekišwa bjang go tloga ka 1914 go fihla mathomong a 1919? (b) Na go hlwekišwa le go sekišwa ga batho ba Modimo go ile gwa felela mehleng yeo? Hlalosa.
4 Go etša ge re bone go Kgaolo 2 ka pukung ye, ka morago ga gore Jesu a bewe sedulong sa bogoši ka 1914, o ile a tla le Tatagwe go tlo hlahloba tempele ya moya, e lego tokišetšo ya borapedi bjo bo sekilego. * Ge ba e hlahlobile, Kgoši ye e ile ya bona gore Bakriste ba tloditšwego, e lego “barwa ba Lefi,” ba swanetše go hlwekišwa le go sekišwa. (Mal. 3:1-3) Go tloga ka 1914 go fihla mathomong a 1919, Mosekiši, e lego Jehofa, o ile a dumelela batho ba gagwe gore ba welwe ke diteko tše di fapafapanego le mathata ao a ilego a ba hlwekiša le go ba sekiša. Ka mo go thabišago, batlotšwa bao ba ile ba tšwa ditekong tšeo ba hlwekile, ba fagahletše go thekga Kgoši Mesia!
5 Na go hlwekišwa le go sekišwa ga batho ba Modimo go ile gwa felela mehleng yeo? Aowa. Go theoša le mehla ya bofelo, Jehofa o ile a diriša Kgoši Mesia go tšwela pele a thuša balatedi ba gagwe go hlweka e le gore ba ka dula ka tempeleng ya moya. Dikgaolong tše pedi tše di latelago, re tlo bona kamoo a ilego a ba hlwekiša ka gona boitshwarong le go dira dikaonefatšo tseleng yeo dilo di bego di dirwa ka yona ka phuthegong le ka mokgatlong. Lega go le bjalo, sa pele anke re ahlaahleng kamoo a ba hlwekišitšego ka gona moyeng. Ruri go matlafatša tumelo go nagana ka seo Jesu a se dirilego—ka ditsela tše di bonagalago le tšeo di sa bonagalego—go thuša balatedi ba gagwe go dula ba hlwekile moyeng.
“Ipolokeng le Hlwekile”
6. Ditaelo tšeo Jehofa a ilego a di nea Bajuda bao ba bego ba le bothopša di re thuša bjang go kwešiša seo se akaretšwago ke go hlweka moyeng?
6 Go hlweka moyeng ke’ng? Gore re kgone go araba potšišo ye, anke re ahlaahleng mantšu ao Jehofa a ilego a a botša Bajuda bao ba bego ba le bothopša ge ba be ba le kgauswi le go tloga Babilona lekgolong la botshelela la nywaga B.C.E. (Bala Jesaya 52:11.) Morero o mogolo wa gore mathopša ao a boele gae Jerusalema e be e le go yo aga tempele lefsa le go tsošološa borapedi bja therešo. (Esera 1:2-4) Jehofa o be a nyaka gore ge batho ba gagwe ba tloga Babilona ba šie mekgwa ka moka ya bodumedi bja moo. Ela hloko gore o ile a ba nea ditaelo tše tšeo di latelanago: “Le se kgwathe selo sa go se hlweke,” “tšwang go yona,” le “ipolokeng le hlwekile.” Borapedi bjo bo sekilego bja Jehofa ga se bja swanela go šilafatšwa ka borapedi bja maaka. Ka gona, re ka phetha ka go re’ng? Re ka phetha ka gore go hlweka moyeng go akaretša go phema dithuto le mekgwa ya bodumedi bja maaka.
7. Jesu o dirišitše mokero ofe go thuša balatedi ba gagwe go hlweka moyeng?
7 Nakwana ka morago ga gore a bewe go ba Kgoši, Jesu o ile a rulaganya mokero o bonagalago gabotse woo ka wona a thušitšego balatedi ba gagwe go hlweka moyeng. Mokero woo ke mohlanka yo a botegago le wa temogo, yoo Kriste a mo kgethilego ka 1919. (Mat. 24:45) Ngwageng woo, Barutwana ba Beibele ba be ba šetše ba itlhwekišitše dithutong tše dintši tša bodumedi bja maaka. Lega go le bjalo, ba be ba sa swanetšwe ke go hlwekišwa moyeng. A diriša mohlanka wa gagwe yo a botegago, ganyenyane-ganyenyane Kriste o ile a hlabišetša balatedi ba gagwe seetša mabapi le menyanya le mekgwa e fapafapanego yeo ba bego ba swanetše go e tlogela. (Die. 4:18) Anke re ahlaahleng mehlala e itšego.
Na Bakriste ba Swanetše go Keteka Keresemose?
8. Ke’ng seo Barutwana ba Beibele ba bego ba dutše ba se dumela ka Keresemose, eupša ke’ng seo ba bego ba sa se kwešiše gabotse?
8 Barutwana ba Beibele ba be ba dutše ba dumela gore Keresemose e tšwa boheiteneng le gore Jesu ga se a belegwa ka di-25 tša December. Makasine wa Zion’s Watch Tower wa December 1881 o itše: “Batho ba dimilione ba tlišitšwe ka kerekeng ba etšwa Boheiteneng. Eupša go fetoga ga bona e be e le ga molomo feela, ka gobane baruti ba boheitene e ile ya ba baruti ba bokriste gomme matšatši a maikhutšo a boheitene a bitšwa ka maina a bokriste—Keresemose ke le lengwe la matšatši ao.” Ka 1883, sehlogo sa Morokami seo se rego, “Jesu o Belegwe Neng?” se ile sa bontšha gore Jesu o belegwe mo e ka bago mathomong a October. * Eupša ka nako yeo Barutwana ba Beibele ba be ba sa kwešiše gabotse lebaka la gore ba kgaotše go keteka Keresemose. E ile ya tšwela pele go ketekwa gaešita le ke ditho tša lapa la Bethele ya Brooklyn. Lega go le bjalo, ka morago ga 1926 dilo di ile tša thoma go fetoga. Ka baka la’ng?
9. Barutwana ba Beibele ba ile ba lemoga’ng ka Keresemose?
9 Ka morago ga gore Barutwana ba Beibele ba lebeledišiše le go hlahlobišiša taba ye, ba ile ba lemoga gore setlogo sa Keresemose le mekgwa yeo e tswalanago le yona ge e le gabotse ga di hlomphe Modimo. Sehlogo seo se rego, “Setlogo sa Keresemose,” ka go The Golden Age ya December 14, 1927, se boletše gore Keresemose ke monyanya wa boheitene, ke letšatši la maipshino e bile e akaretša borapedi bja medimo ya diswantšho. Sehlogo seo se bontšhitše gabotse gore Kriste ga se a laela gore Keresemose e ketekwe gomme sa phetha ka go bolela ka go se pepetletše ka Keresemose gore: “Taba ya gore batho ba lefase gotee le Diabolo ba dumelelana ka gore e tšwele pele e ketekwa, ke lebaka le legolo le la makgaolakgang la gore bao ba ineetšego tirelong ya Jehofa ba se ke ba e keteka.” Ka gona ga go makatše ge lapa la Bethele le se la ka la keteka Keremose ka December ya ngwaga woo—le gona e ile ya se sa ketekwa gape!
10. (a) Keresemose e ile ya pepentšhwa bjang ka mo go tseneletšego ka December 1928? (Bona le lepokisi le le rego, “ Setlogo sa Keresemose le Morero wa Yona.”) (b) Batho ba Modimo ba ile ba lemošwa bjang ka matšatši a mangwe a maikhutšo le menyanya yeo ba swanetšego go e phema? (Bona lepokisi le le rego, “ Go Pepentšha Matšatši a Mangwe a Maikhutšo le Menyanya.”)
10 Ngwageng o latetšego, Barutwana ba Beibele ba ile ba kwa Keresemose e pepentšhwa ka mo go tseneletšego. Ka December 12, 1928, Ngwanabo rena Richard H. Barber, yo e bego e le setho sa ntlongkgolo, o ile a nea polelo radiong yeo e ilego ya pepentšha go se hlweke ga setlogo sa letšatši le. Batho ba Modimo ba ile ba arabela bjang tlhahlong e kwagalago yeo e tšwago ntlongkgolo? Ge Ngwanabo rena Charles Brandlein a gopola nakong ya ge yena le lapa la gabo ba kgaotša go keteka Keresemose, o itše: “Na go be go le thata gore re tlogele mekgwa yeo ya boheitene? Le gatee! . . . Go be go itshwanela le go hlobola seaparo se se šilafetšego ke moka wa se lahla.” Ngwanabo rena Henry A. Cantwell, yoo ka morago a ilego a ba molebeledi wa mosepedi, le yena o gopola ka gore: “Re be re thabetše gore re tlogela go dira selo se itšego e le go bontšha gore re rata Jehofa.” Balatedi ba Kriste ba botegago ba be ba ikemišeditše go dira diphetogo tše di nyakegago gomme ba se tšee karolo go ketekeng monyanya wo o tšwago borapeding bjo bo sa hlwekago. *—Joh. 15:19; 17:14.
11. Re ka bontšha bjang gore re thekga Kgoši Mesia?
11 Ruri Barutwana bao ba Beibele ba botegago ba re beetše mohlala o mobotse kudu! Ge re nagana ka mohlala wa bona, re swanetše go ipotšiša gore: ‘Ke lebelela bjang tlhahlo yeo e tšwago ntlongkgolo? Na ke e amogela ka diatla tše pedi gomme ka diriša seo ke ithutago sona?’ Go kwa ga rena go bontšha gore re thekga Kgoši Mesia, yoo a dirišago mohlanka yo a botegago go re nea dijo tša moya ka nako.—Dit. 16:4, 5.
Na Bakriste ba Swanetše go Diriša Sefapano?
12. Ka nywaga e mentši, Barutwana ba Beibele ba be ba lebelela bjang sefapano?
12 Ka nywaga e mentši, Barutwana ba Beibele ba be ba lebelela sefapano e le leswao le le amogelegago la Bokriste. Ba be ba dumela gabotse gore sefapano ga se sa swanela go rapelwa, ka gobane ba be ba kwešiša gore go rapela diswantšho go fošagetše. (1 Bakor. 10:14; 1 Joh. 5:21) Go tloga ka 1883, Morokami o ile wa bolela ka go lebanya gore “borapedi ka moka bja medimo ya diswantšho bo šišimiša Modimo.” Lega go le bjalo, mathomong Barutwana ba Beibele ba be ba sa bone bothata ka seo ba bego ba nagana gore ke tirišo ya maleba ya sefapano. Ka mohlala, ba be ba hloma dipetšhe tša sefapano se se nago le mphapahlogo e le go ba hlaola. Ba be ba di lebelela e le leswao la gore ge ba ka botega go fihla lehung, ba be ba tla hwetša mphapahlogo wa bophelo. Go thoma ka 1891, petšhe ya sefapano seo se nago le mphapahlogo e be e tšwelela letlakaleng la ka ntle la Morokami.
13. Balatedi ba Kriste ba ile ba hlabišetšwa seetša sefe ka go dirišwa ga sefapano? (Bona le lepokisi le le rego, “ Go Hlabišetšwa Seetša Ganyenyane-ganyenyane ka go Dirišwa ga Sefapano.”)
13 Barutwana ba Beibele ba be ba rata dipetšhe tše. Lega go le bjalo, go thoma mafelelong a bo-1920, balatedi ba Kriste ba ile ba hlabišetšwa seetša ganyenyane-ganyenyane mabapi le go dirišwa ga sefapano. Ge Ngwanabo rena Grant Suiter, yoo ka morago a ilego a ba setho sa Sehlopha se Bušago, a nagana ka kopano ya 1928 yeo e bego e swaretšwe kua Detroit, Michigan, U.S.A., o itše: “Kopanong yeo, ga se gwa fo bolelwa ka dipetšhe tša sefapano seo se nago le mphapahlogo e le tše di sa hlokagalego, eupša gape go boletšwe gore ga di amogelege.” Nywageng e mmalwa e latetšego, go ile gwa hlaba seetša se se oketšegilego. Go be go le molaleng gore sefapano ga se nyakege borapeding bjo bo sekilego le bjo bo hlwekilego moyeng.
14. Batho ba Modimo ba ile ba arabela bjang ge ba hwetša kwešišo e oketšegilego mabapi le sefapano?
14 Batho ba Modimo ba ile ba arabela bjang ge ba hwetša kwešišo e oketšegilego mabapi le sefapano? Na ba ile ba tšwela pele ba kgomaretše dipetšhe tša sefapano seo se nago le mphapahlogo tšeo ba bego ba di rata kudu? Lela Roberts, yo a hlanketšego Jehofa ka nako e telele, o gopola ka gore: “Ga se ra ba le bothata bja go tlogela go di diriša ge re be re lemoga seo di se emelago.” Kgaetšedi yo mongwe yo a botegago, e lego Ursula Serenco, o boletše maikwelo a ba bantši ka gore: “Re ile ra lemoga gore selo seo re bego re nagana gore se swantšhetša lehu la Morena wa rena le boineelo bja Bokriste ge e le gabotse e be e le leswao la boheitene. Ka go dumelelana le Diema 4:18, re ile ra leboga gore tsela e be e phadima kudu.” Balatedi ba Kriste ba botegago ba be ba sa nyake go tšea karolo mekgweng e šilafetšego ya bodumedi bja maaka!
15, 16. Re ka bontšha bjang gore re ikemišeditše go boloka malapa a lefaseng a tempele ya Jehofa ya moya a hlwekile?
15 Le rena re ikemišeditše go dira se se swanago lehono. Re lemoga gore Kriste o be a dutše a diriša mokero o bonagalago gabotse, e lego mohlanka wa gagwe yo a botegago le wa temogo, go thuša batho ba gagwe gore ba dule ba hlwekile moyeng. Ka baka leo, ge dijo tša moya tšeo re di hwetšago di re lemoša ka menyanya, mekgwa goba metlwae yeo e šilafaditšwego ke bodumedi bja maaka, re kwa temošo yeo ka go akgofa. Go etša bana babo rena le dikgaetšedi bao ba phetšego karolong ya mathomo ya go ba gona ga Kriste, re ikemišeditše go boloka malapa a lefaseng a tempele ya Jehofa ya moya a hlwekile.
16 Go theoša le mehla ya bofelo, Kriste gape o be a dutše a dira dilo tše dingwe gore a šireletše diphuthego tša batho ba Jehofa bathong bao ba ka ba šilafatšago moyeng. O dirile seo bjang? Anke re boneng.
Go Hlaola “ba Kgopo go ba Lokilego”
17, 18. Seswantšhong sa lokwa, ke’ng seo se bolelwago ke (a) go theošetšwa ga lokwa, (b) go “olela dihlapi tša mehuta ka moka,” (c) go kgobokeletša dihlapi tše botse ka dibjaneng le (d) go lahla dihlapi tšeo di bego di sa swanelege?
17 Kgoši Jesu Kriste o dula a beile leihlo diphuthego tša batho ba Modimo lefaseng ka bophara. Kriste le barongwa ba be ba dutše ba dira modiro wa go hlaola ka ditsela tšeo re ka se di kwešišego ka mo go feletšego. Jesu o hlalositše modiro wo seswantšhong sa gagwe sa mabapi le lokwa. (Bala Mateo 13:47-50.) Seswantšho se se ra go re’ng?
18 Go theošetša “lokwa . . . tlase lewatleng.” Lokwa le emela modiro wa go bolela ka Mmušo wo o dirwago lewatleng leo le swantšhetšwago ke batho lefaseng ka moka. “[Go] olela dihlapi tša mehuta ka moka.” Ditaba tše dibotse di gogela batho ba mehuta ka moka—bao ba gatago megato ya go ba Bakriste ba therešo gotee le ba bangwe ba bantši bao mathomong ba ka thabelago eupša ba se amogele borapedi bjo bo sekilego. * Go kgobokeletša “tše botse ka dibjaneng.” Batho ba dipelo tše dibotse ba kgobokeletšwa ka diphuthegong tšeo di swantšhwago le dibjana, moo ba ka hlankelago Jehofa ka tsela e hlwekilego. Go lahla dihlapi ‘tše di sa swanelegego.’ Go theoša le mehla ya bofelo, Kriste le barongwa ba be ba dutše ba hlaola “ba kgopo go ba lokilego.” * Ka baka leo, bao ba se nago dipelo tše dibotse—bao mohlomongwe ba sa nyakego go lahla ditumelo goba mekgwa e fošagetšego—ga se ba dumelelwa go šilafatša diphuthego. *
19. O ikwa bjang ka seo Kriste a bego a dutše a se dira go šireletša go hlweka ga batho ba Modimo le go sekega ga borapedi bja therešo?
19 Na ga se mo go kgothatšago go tseba gore Kgoši ya rena e lego Jesu Kriste, o šireletša balatedi ba gagwe? Le gona, na ga se mo go kgothatšago go tseba gore go fišegela ga gagwe borapedi bja therešo le go hufegela barapedi ba therešo, go sa dutše go swana le nakong ya ge a be a hlwekiša tempele lekgolong la pele la nywaga C.E.? Re leboga kudu gakaakang gore Kriste o be a dutše a šoma ka thata go šireletša go hlweka moyeng ga batho ba Modimo le go sekega ga borapedi bja therešo! Re ka bontšha gore re thekga Kgoši ye le Mmušo wa yona ka go phema bodumedi bja maaka ka mo go feletšego.
^ par. 2 Bajuda bao ba bego ba etetše Jerusalema ba be ba swanetše go diriša mohuta o itšego wa tšhelete go lefa lekgetho la ngwaga le ngwala la tempele, gomme baananyi ba tšhelete ba be ba ba lefiša tšhelete e oketšegilego gore ba kgone go ba nea yeo e nyakegago. Go oketša moo, baeng bao ba ka ba ba ile ba swanelwa ke go reka diphoofolo tša go dira dihlabelo. Jesu o ile a bitša barekiši bao gore ke “bahlakodi,” mohlomongwe ka gobane ba be ba lefiša batho tšhelete e ntši kudu bakeng sa ditirelo tša bona.
^ par. 4 Batho ba Jehofa mo lefaseng ba mo hlankela ka malapeng a lefaseng a tempele ya gagwe e kgolo ya moya.
^ par. 8 Sehlogo seo se ile sa bontšha gore letšatši la marega leo batho ba rego ke matswalo a Jesu “ga le sepedišane le pego ya badiši bao ba bego ba dula merakeng le mehlape ya bona.”—Luka 2:8.
^ par. 10 Lengwalong la gagwe la November 14, 1927, Ngwanabo rena Frederick W. Franz o ngwadile gore: “Re ka se keteke Keresemose lenyaga. Lapa la Bethele le kwane ka gore re se sa keteka Keresemose.” Dikgwedi tše sego kae ka morago, lengwalong la February 6, 1928, Ngwanabo rena Franz o ile a ngwala gore: “Ganyenyane-ganyenyane Morena o re hlwekiša diphošong tša mokgatlo wa Diabolo wa Babilona.”
^ par. 18 Ka mohlala, ela hloko gore ka 2013, go be go na le tlhora ya bagoeledi ba 7 965 954, mola batho ba 19 241 252 ba bile gona Segopotšong sa ngwaga le ngwaga sa lehu la Kriste.
^ par. 18 Go hlaolwa ga dihlapi tše botse go tše di sa swanelegego ga go swane le go kgethologanya dinku go dipudi. (Mat. 25:31-46) Go kgethologanywa ga dinku go dipudi, goba kahlolo ya mafelelo, go tla direga nakong ya masetlapelo a magolo. Pele nako yeo e fihla, bao ba swanago le dihlapi tše di sa swanelegego ba ka boela go Jehofa gomme ba kgobokeletšwa ka diphuthegong tšeo di swantšhwago le dibjana.—Mal. 3:7.
^ par. 18 Mafelelong, bao ba sa swanelegego ba tla lahlelwa leubeng la mollo ka tsela ya seswantšhetšo, e lego seo se bolelago gore ba tlo fedišwa.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bagalatia 6:1-18
6 Bana bešo, le ge motho a gata kgato e fošagetšego+ pele a lemoga, lena bao le nago le ditshwanelego tša moya+ lekang go bušetša motho yo bjalo tseleng ka moya wa boleta.+ Eupša dulang le ipeile leihlo,+ e se re mohlomongwe le lena la lekwa.+2 Tšwelang pele le rwalelana maima+ gomme ka tsela ye le phethagatše molao wa Kriste.+3 Gobane ge e ba motho a nagana gore ke selo mola e se selo,+ gona o a iphora.4 Eupša anke yo mongwe le yo mongwe a hlahlobe ditiro tša gagwe+ gomme o tla ba le lebaka la go hlalala ka yena ka noši, e sego ka go ipapiša+ le motho yo mongwe.5 Gobane yo mongwe le yo mongwe o tla rwala morwalo wa gagwe.+6 Godimo ga moo, anke le ge e le mang yo a rutwago lentšu la Modimo ka molomo+ a abelane+ dilo tšohle tše dibotse le motho yo a neago thuto e bjalo ya molomo.+7 Le se ke la timetšwa;+ Modimo ga a kwerwe.+ Gobane se sengwe le se sengwe seo motho a se bjalago, ke sona seo a tlago go se buna;+8 gobane yo a bjalago nameng ya gagwe o tla buna tshenyego nameng,+ eupša yo a bjalago moyeng+ o tla buna bophelo bjo bo sa felego moyeng.+9 Ka gona anke re se ke ra lapa go dira botse,+ gobane re tla buna ka nako e swanetšego ge e ba re sa lape.+10 Ka gona ge feela re sa na le sebaka,+ anke re direleng bohle botse, eupša kudukudu re bo direleng bao ba tswalanego le rena tumelong.+11 Bonang gore ke le ngwaletše ka ditlhaka tše dikgolo bjang ka seatla sa ka.+12 Bohle bao ba nyakago go bonagala e le ba kgahlišago nameng ke bona ba lekago go le gapeletša gore le bolle,+ eupša ba dira bjalo e le go phema gore ba se ke ba tlaišetšwa kota ya tlhokofatšo ya Kriste+ Jesu.13 Gobane gaešita le bao ba bollago ga ba boloke Molao,+ eupša ba nyaka gore le bolle e le gore ba be le lebaka la go ikgantšha ka lena.14 Eupša ga ke nyake go ikgantšha le ka mohla, ge e se ka kota ya tlhokofatšo+ ya Morena wa rena Jesu Kriste, yo go ya ka nna lefase le kokotetšwego koteng ka yena gomme le nna+ ke kokotetšwego koteng go ya ka lefase.15 Gobane lebollo ga se selo le go se bolle ga se selo,+ eupša se e lego selo ke sebopiwa se sefsa.+16 Anke bohle bao ba tlago go sepela ka thulaganyo ka molao wo wa boitshwaro, ba be le khutšo le kgaugelo, gaešita le go Isiraele ya Modimo.+17 Go tloga ga bjale go ya pele, a go se be le yo a ntshwenyago, gobane mmeleng wa ka ke na le maswao+ ao a bontšhago gore ke lekgoba la Jesu.+18 Bana bešo, anke botho bjo bogolo bja Morena wa rena Jesu Kriste bo be le moya+ wo le o bontšhago. Amene.


text:
Kgaolo 45: Go Tshela Noka ya Jorodane
BONA! Baisiraele ba tshela Noka ya Jorodane! Eupša meetse a noka ye a kae? Ka ge dipula di be di ena kudu nakong ye ya ngwaga, noka ye e be e tletše kudu metsotsong e sego kae pele ga moo. Eupša ga bjale meetse ao a be a se gona! Baisiraele ba sepela mo go omilego go swana le ge ba ile ba dira bjalo Lewatleng le Lehwibidu! Meetse ao ka moka a ile kae? Anke re bone.
Nakong ya ge Baisiraele ba tlo tshela Noka ya Jorodane, Jehofa o ile a re Joshua a botše setšhaba a re: ‘Baperisita ba swanetše go rwala areka ya kgwerano gomme ba re ete pele. E tla re ge dinao tša bona di gata ka meetseng a Noka ya Jorodane, meetse ao a tla ema.’
Ka go re’alo, baperisita ba rwala areka ya kgwerano gomme ba eta setšhaba pele. Ge ba fihla Nokeng ya Jorodane, ba gata meetse a yona. E be e ela ka matla e bile e iša fase kudu. Eupša eitše ge dinao tša bona di kgoma meetse ao, a ema! E be e le mohlolo! Jehofa o ile a emiša meetse ao a etša letamo. Gateetee ke ge noka yeo e se sa na meetse!
Baperisita bao ba bego ba rwele areka ya kgwerano ba ile ba tsena ka gare ga noka e omilego. Na o a ba bona mo seswantšhong? Ge ba sa eme gona moo, Baisiraele ka moka ba ile ba tshela Noka ya Jorodane ba sepela mo go omilego!
Ge ba tshetše ka moka, Jehofa o ile a botša Joshua gore a bolele le banna ba 12 ba matla a re: ‘Eyang kamoo nokeng moo baperisita ba emego gona ba rwele areka ya kgwerano. Le itšeele maswika a 12 gomme le a bee moo le tlago go robala gona bošegong bjo. E tla re nakong e tlago ge bana ba lena ba le botšiša seo se bolelwago ke maswika a, la ba botša gore meetse a noka ye a kile a ema nakong ya ge areka ya kgwerano ya Jehofa e be e tshela Jorodane. Maswika a a tla le gopotša mohlolo wo!’ Le gona Joshua o ile a hloma maswika a mangwe a 12 moo baperisita ba bego ba eme gona gare ga noka.
Mafelelong Joshua a botša baperisita bao ba bego ba rwele areka ya kgwerano a re: ‘Etšwang ka moo Nokeng ya Jorodane.’ Eitše gateetee ge ba tšwile, noka yeo ya thoma go ela gape go etša pele.
Joshua 3:1-17; 4:1-18.
Dipotšišo
- Ke mohlolo ofe woo Jehofa a ilego a o dira e le gore Baisiraele ba tle ba kgone go tshela Noka ya Jorodane?
- Ke tiro efe ya go bontšha tumelo yeo Baisiraele ba ilego ba swanelwa ke go e dira e le gore ba tle ba tshele Noka ya Jorodane?
- Ke ka baka la’ng Jehofa a ile a botša Joshua gore a tšee maswika a 12 a magolo ka nokeng?
- Go ile gwa direga’ng gateetee ge baperisita ba tšwile ka Nokeng ya Jorodane?
Dipotšišo tša tlaleletšo
- Bala Joshua 3:1-17.
Go etša ge pego ye e bontšha, ke eng seo re swanetšego go se dira e le gore Jehofa a tle a re thuše le go re šegofatša? (Josh. 3:13, 15; Die. 3:5; Jak. 2:22, 26)
Noka ya Jorodane e be e le bjang ge Baisiraele ba be ba tshelela Nageng ya Kholofetšo, gomme se se ile sa godiša bjang leina la Jehofa? (Josh. 3:15; 4:18; Ps. 66:5-7)
- Bala Joshua 4:1-18.
Maswika a 12 ao a ilego a tšewa Nokeng ya Jorodane gomme a bewa Giligala a ile a phetha morero ofe? (Josh. 4:4-7)


text:
Beibele e Re’ng?
Na re phela “mehleng ya bofelo”?
Na o ka re . . .
Ee?
Aowa?
Mohlomongwe?
Seo Beibele e se bolelago
“Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” (2 Timotheo 3:1) Boporofeta bja Beibele go akaretša le ditiragalo tša mehleng yeno di bontšha gore re phela “mehleng ya bofelo.”
Ke eng se sengwe seo re ka ithutago sona ka Beibeleng?
Mehla ya bofelo e tla bonala ka dintwa, tlhaelelo ya dijo, ditšhišinyego tša lefase le leuba la malwetši ao a bolayago.
—Mateo 24:3, 7; Luka 21:11.
Mehleng ya bofelo batho e tla ba bao ba se nago boitshwaro bjo bo botse le bao ba sa nyakego Modimo.
—2 Timotheo 3:2-5.
Bokamoso bo swaretše batho eng?
Batho ba bangwe ba dumela . . . gore mehleng ya bofelo lefase leo re phelago go lona le tlo fedišwa gotee le batho ka moka bao ba phelago go lona, mola ba bangwe ba dumela gore maemo a tla kaonefala. Wena o nagana’ng?
Seo Beibele e se bolelago
“Baloki bona e tla ba beng ba lefase, ba tla dula mo go lona ka mo go sa felego.”
Ke eng se sengwe seo re ka ithutago sona ka Beibeleng?
Mehla ya bofelo e tlo feleletša ka go fedišwa ga bobe ka moka.
—1 Johane 2:17.
Lefase le tlo fetošwa paradeise.
—Jesaya 35:1, 6.


text:
Nka Kgona Bjang go Dira Mošomo ka Moka wa Sekolo wa Gae?
Seo o ka se dirago
Nyaka lefelo leo o ka ithutelago go lona. Ga se la swanela go ba le ditšhitišo. Ge e ba go kgonega diriša teseke. O se ke wa bulela thelebišene.
Thoma ka dilo tšeo di tlago pele. Ka ge go tsena ga gago sekolo go le bohlokwa, ikemišetše gore o ka se bulele thelebišene go ba go fihlela o phethile mošomo wa gago wa gae wa sekolong.
O se ke wa dikadika. Eba le lenaneo la maleba la go dira mošomo wa gago wa gae wa sekolong gomme o le kgomarele.
Eba le thulaganyo. Dira phetho ya gore o swanetše go thoma ka mošomo ofe wa sekolong, o latele ka ofe, bjalobjalo. Ngwala mešomo yeo pampiring, ke moka o beele o mongwe le o mongwe nako yeo o tlago go o phetha ka yona. Swaya mošomo o mongwe le o mongwe ge o feditše go o dira.
Fela o khutša. Ge e ba o hwetša gore ga o sa kgona go tsepamiša monagano mošomong wa gago wa gae wa sekolong, khutša go se nene. Eupša boela go ona ka pela ka mo go ka kgonegago.
Ikholofele. Gopola gore phapano magareng ga morutwana yo a nago le bokgoni le yo a palelwago gantši e ithekgile kudu ka go šoma ka thata go e na le ka go ba yo bohlale. (Diema 10:4) O ka atlega dithutong tša gago tša sekolo. Dira boiteko gomme o tla ba le mafelelo a kgahlišago.


text:
KGOKETŠO YA MOTŠHELO WA KHIRO (ETI)
Na ke ka lebaka la eng go na le ETI?
Dimilione tša baswa ba Afrika Borwa ba kgetholotšwe go kgatha tema go ditiragalo tša ekonomi, ka baka la seo ba sokola kudu ka baka la tlhokego ya mešomo, ba felelwa ke tshepho le dikgaoletšo tša merero ya ekonomi. Tlhokego e kgolo ya mešomo ya baswa e laetša gore baswa ga ba hwetše mabokgoni goba maitemogelo a hlokegago go tšwetša ekonomi pele. Tlhokego ye ya mabokgoni e ka ba le ditlamorago tša lebaka le letelele tša eknonomi.
Mo Afrika Borwa tlhokego ya bjale ya mabokgoni le maitemogelo gape le digononelo mabapi le dikganetšo tša melao ya mešomo e dira gore bengmošomo ba go tshepiša ba gogele morago ge ba swanetše ba thwale baswa,
Bjalo ka mongmošomo wa moAfrika Borwa, bjale o na le sebaka se se golo sa go thwala banyaka mošomo ba baswa.
Na ke eng?
ETI ke kgoketšo e nepilego go tlhotlheletša bengmešomo go thwala banyaka mešomo ba baswa. E phethagaditšwe go tloga ka 1 Janaware 2014.
Na dikholego tša bengmešomo ke dife?
Dikholego tša ETI:
- E tla fokoša tshenyegelo ya tšhelete ya ya bengmošomo ya go hira baswa ka mokgwa wa go abelana ditshenyegelo le mmušo, ka go go dumelela gore o fokotše palo ya Lefela ka ge o Gola - (PAYE) yeo o e lefelago mola o tlogaela mogolo woo o amogatšwego ke mošomi o sa amega.
- Mohlala, bengmošomo bao ba ngwadišitšego bakeng sa PAYE, le bao ba hirago motho kgwedi ka moka ya Feberware 2014 gomme a gola R2000, o tla hwetša R1 000 yeo e gogwago go sekoloto sa PAYE go mogolo wa kgwedi (ntle le ge mošomi a amega go ya ka dinyakwa tše šetšego). Go hwetša tshedimošo enngwe ya ka fao ETI e šomago ka gona, kgotla mo.
- Bengmešomo ba tla kgona go kleima kgoketšo ya nako ya dikgwedi tše 24 go bašomi ka moka ba amegago. Kgotla mo go hwetša tshedimošo enngwe.
- Palo ya kgoketšo e fapana go ya ka moputso o lefetšwego go mošomi o mongwe le o mongwe yo a amegago le ge eba mošomi o amegago o be a thwetšwe mo dikgweding tše 12 tša mathomo goba dikgweding tša bobedi tše 12 tša lenaneo la ETI. Kgotla mo go hwetša tshedimošo enngwe.
- Kgoketšo ye e tla tlaleletša mananeo ao a lego gona a mmušo ka dinepo tša go swana bjalo ka, ditumelelano tša boithutelo.
- Nepo ya ETI ke go nolofatša koketšo ya mešomo ya banyaka mešomo ba baswa.
Na go amega mang?
- Mongmošomo o kgona go kleima ETI ge eba mongmošomo–
- O ngwadišitše bakeng sa Motšhelo wa Mongmošomo (PAYE), goba o swametše go kgona go ngwadiša bakeng sa PAYE (mohlala: mongmošomo ga kgone go ngwadiša fela go kleima ETI, dinyakwa tše dingwe tša ngwadišo di swanetše go fihlelelwa)
- Ga se setheo sa mmušo wa setšhaba, probense goba selegae
- Ga se setheo sa setšhaba sa go ngwadišwa go Šetulu 2 goba 3 ya Molao wa Tšhelete ya Setšhaba (Public Finance Management Act) (ntle le ditheo tše di akantšwego ke Tona ya Ditšhelete ka Tsebišo ka Kuranteng ya Mmušo)
- Ga se setheo sa masepala
- Ga se a kgaolwe ke Tona ya Ditšhelete ka lebaka la go se hlokomele mošomi gob aka go se fehlelele maemo ka ge a laeditšwe ke Tona go ya ka taolo.
Maele a Bohlokwa kudu:
Go tseba ge eba o mongmošomo wa go amega kgotla mo
.
Na ke tla tseba bjang gore ke mošomi ofe a amegago?
Maele a Bohlokwa kudu: Ga go na kgaoletšo ya palo ya bašomi ba amegago bao mongmošomo a ka ba hirago.
Motho ka noši a ka amega ge eba mošomi o–
- Na le (lengwalo la boitsebišo) ID ya Afrika Borwa, phemiti ya Kgopelo ya Tšhireletšo ya Bofaladi bja dipolotiki goba ID yeo e fiwago go ya ka Molao wa Bofaladi
- O nale mengwaga ye 18 go ya go 29 (ka kgopelo lemoga gore kgaoletšo ya mengwaga ga e some ge eba mošomi o fa ditirelo ka gare zounu e kgethegilego ya ekonomi (SEZ) go mongmošomo yo a šomago ka gare ga SEZ, goba ge eba mošomi o hirilwe ke mongmošomo yo a šomago intastering ya go akanywa ke Tona ya Ditšhelete)
- Ga se mošomi wa ka gae
- Ga a “na kamano ” le mongmošomo
- O be a hirilwe ke mongmošomo goba motho yo a tsebanago le mongmošomo ka goba ka morago ga 1 1 Oktoboro 2013 gomme
- O lefelwa moputso o mo nnyane wa go swana le wa mongmošomo woo gob age eba moputso o mo nnyane ga o some, o lefelwa mogolo wa R2 000 (moo mošomi wa go amega a bego a hirilwe diiri tše 160 ka kgwedi) gomme e sego go feta R6 000.
Go bohlokwa: Boleng bja ETI yeo mongmošomo a ka kleimago bo ya le boleng bja moputso wa kgwedi o lefetšwego go mošomi o amegago. Ge eba mošomi o šomile diiri tša ka fase ga 160 ka kgwedi, moputso o swanetše go ‘lefelwa ka moka/grossed up’ go diiri tše 160 ka kgwedi go tlhakantšha boleng bja ETI. Palo ya tšhelete e ka tlhakantšhwa gomme ya ‘se lefelwe ka moka/grossed down’ ka kabo ya go swana. Bona mo go hwetša tshedimošo enngwe.
Na dikotlo di tla ba gona?
Ee, dikotlo di tlo ba gona ge:
- Mongmošomo o kleima ETI bakeng sa mošomi yo a amegago gomme o gola moputso wa fase ga tekanelo (goba ka fase ga R2 000 moo mogolo wa ka fase o sa šomego). Kotlo ya go lekana le 100% ya ETI ya go kleingwa bakeng sa mošomi woo e tla dirwa. Se se tla dira tefelo ya tlhaelelo ya motšhelo wa mošomi le kgonagalo ya tswala le dikotlo go ya ka Molao wa Taolo ya Motšhelo (Tax Administration Act).
- Mongmošomo go dumelwa gore tloša mošomi gore a kgone go hira mošomi wa maleba wa go amega. Kotlo ya R30 000 e tlo lefišwa lebi, go mošomi o mongwe le o mongwe wa go tlošwa.
Na e tla hwetšagala sebaka se se kaakang?
Kgoketšo ga bjale e beakanyeditšwe go 31 Disemere 2016 eupša go šoma ga yona go tla lekolwa go lebelela ge eba go ka tšwelwa pele ka kgoketšo,
Mongmošomo o kgona go kleima kgoketšo ya nako ya dikgwedi tše 24 go bašomi ka moka ba amegago.
Na o hloka thušo?
Letšetša SARS Contact Centre go 0800 00 SARS (7277), goba etela lekala la SARS
.
Maele a Bohlokwa kudu:
Difomula ka nako tše dingwe go bothata go di kwešiša ka fao re la le mehlala ya kgato ka kgato bakeng sa ETI, kgotla mo
.


text:
SIERRA LEONE LE GUINEA
Ke be ke Ikemišeditše go Hlankela Jehofa
Philip Tengbeh
O BELEGWE KA 1966
O KOLOBEDITŠWE KA 1997
PEGO YA BOPHELO BJA GAGWE Mofaladi yoo a ilego a thuša ka go aga Diholo tša Mmušo tše hlano.
Ka 1991, nna le mosadi wa ka Satta re ile ra tšhaba ge mašole a marabele a be a hlasela motse wa gabo rena kua Koindu, Sierra Leone. Nywaga e seswai e latelago, re ile ra dula dikampeng tše di fapafapanego tša bafaladi. Dikampeng tšeo go be go na le tlhaelelo e kgolo ya dijo, malwetši gomme batho bao re bego re dula le bona ba se na boitshwaro.
Kampeng e nngwe le e nngwe yeo re bego re eya go yona re be re kgopela mmušo setsha sa go aga Holo ya Mmušo. Ka dinako tše dingwe o be o re dumelela, ka dinako tše dingwe o be o gana. Lega go le bjalo, re be re dula re rulaganya mafelo a borapedi. Re be re ikemišeditše go hlankela Jehofa. Mafelelong, re ile ra aga Diholo tša Mmušo tše nne moo dikampeng.
Ge ntwa e fela, ga se ra ka ra boela gae. Nywaga ya ntwa e tlogetše Koindu e le lešope. Ka gona, re ile ra romelwa kampeng e nngwe ya bafaladi kgauswi le Bo. Ge re fihla moo, ka thušo ya ditšhelete go tšwa ofising ya lekala, re ile ra aga Holo ya Mmušo ya bohlano.


text:
Nomoro
Dinomoro di šomišwa dipalong go bala le tekologano. Sešupo seo se emelago dinomoro se bitšwa lebadi.
Mehuta ya dinomoro
Dinomoro tša go tlwaelega
Dinomoro tšeo di šomišwago kudu ke dinomoro tša go tlwaelega elego tee, pedi, tharo bjalobjalo.
Go letlase la Lesome, leo le šomišwago ke bontšhi bja batho, taetšo ya dinomoro e ngwalwa ka meno/palotee/ditšiti ya e lesome elego 0,1,2,3,4,5,6,7,8 le 9.
Dipalotlalo
Ge dinomoro tše nekethifi di kopanywa le nnoto le dinomoro tša go tlwaelega, di bitšwa dipalotlalo


text:
BAFSA BA A BOTŠIŠA
Ke Eng Seo ke Swanetšego go se Tseba ka go Romelana Melaetša ya Thobalano ka Founo?
Go romelana melaetša ya thobalano ke eng?
“Go romelana melaetša ya thobalano” go akaretša go romelana le batho ba bangwe melaetša, diswantšho goba dibidio tša thobalano ka founo. Monna yo mongwe o re: “Ke selo se se tlwaelegilego lehono. Le thoma ka go romelana melaetša ke moka mafelelong le romelana le diswantšho tša thobalano.”
Ke ka baka la’ng batho ba dira se? Ramolao yo mongwe yo a nago le phihlelo yo a tsopotšwego go The New York Times o re bafsa ba lego mahlalagading ba nagana gore “go ba le seswantšho sa motho yo o ratanago le yena a sa apara founong ya bona go bontšha gore ditho tša bona di šoma gabotse.” Mofsa yo mongwe o re seo ke go ba le thobalano yeo go yona o ka se tsenwego ke malwetši. O tšwela pela ka gore: “O ka se ime e bile o ka se be le malwetši a bakwago ke thobalano.”
Mabaka a mangwe ao bafsa ba lego mahlalagading ba romelanago melaetša ya thobalano ke a latelago:
Go bapala ka lerato le motho yoo ba naganago gore ba ka ratana le yena.
Ka ge motho yo mongwe a ba rometše seswantšho se se gobogilego gomme le bona ‘ba nyaka go dira se se swanago’.
Ditlamorago tša go romelana melaetša ya thobalano ke dife?
Ka morago ga ge o rometše seswantšho ka founo, ga e sa le sa gago o nnoši le gona o ka se kgone go laola gore se bonwa ke mang—e bile o ka se thibele gore se go senye leina. Setsebi sa tša nyakišišo le mongwadi wa pego ya Pew Research Center, e lego Amanda Lenhart ge a bolela ka go romelana melaetša ya thobalano o re: “Matšatši a go bonolo kudu go romela le go boloka bohlatse bja go romela ba bangwe dilo tše di gobogilego.”
Maemong a mangwe
Batho ba rometše bagwera ba bona diswantšho tše dintši tša batho ba sa aparago gore ba ba thabiše.
Bašemane bao ba tlogetšwego ke dikgarebe tša bona ba rometše batho ba bangwe diswantšho tša bona gore ba itefeletše.
NA O BE O TSEBA? Maemong a mantši, go romelana melaetša ya batho ba sa aparago go swantšhwa le go tlaiša bana goba go romelana diswantšho tša bana ba sa aparago. Bana ba bangwe bao ba ilego ba romelana melaetša ya thobalano ba ile ba latofatšwa ka gore ba diriša thobalano ka tsela e gobogilego.
Beibele e re’ng?
Beibele ga e na bothata ge batho ba nyalanego ba eba le thobalano. (Diema 5:18) Lega go le bjalo, ga e dumelelane le ge batho ba sa nyalanago ba eba le thobalano. Ela hloko ditemana tše tša Beibele tše di latelago:
“Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena, ... le ge e le boitshwaro bjo bo lešago dihlong goba polelo ya bošilo goba metlae e lešago dihlong.”—Baefeso 5:3, 4.
“Bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru.”—Bakolose 3:5.
Ditemana tše ga di re lemoše feela ka “bootswa” (go robala le motho yo o sa nyalanago le yena) eupša gape di re lemoša ka dilo tše bjalo ka “go se hlweke” (polelwana yeo e šupago go boitshwaro ka moka bja go se hlweke) le “kganyogo e fošagetšego ya go robala ga monna le mosadi” (yeo e sa šupego go maikwelo a tlwaelegilego a lerato ao a ka kgotsofatšwago lenyalong eupša e šupa go kganyogo e ka feleletšago ka boitshwaro bjo bobe).
Ipotšiše gore:
Go romelana diswantšho tša batho ba sa aparago ke “go se hlweke” ka tsela efe?
Ke ka tsela efe go feleletšago ka “kganyogo e fošagetšego ya go robala ga monna le mosadi”?
Ke ka baka la’ng go rata go bogela le go romela ba bangwe diswantšho tša batho ba sa aparago go ‘gobatša’?
Ditemana tše di latelago tša Beibele di bontšha lebaka leo re sa swanelago go romelana melaetša ya thobalano.
“Dira sohle se o ka se kgonago gore o itšweletše o amogelega go Modimo, o le yo a šomago go se seo se go hlabišago dihlong.”—2 Timotheo 2:15.
“Le hlokomeleng mohuta wa batho bao le swanetšego go ba bona ditirong tše kgethwa tša boitshwaro le medirong ya boineelo go Modimo!”—2 Petro 3:11.
Ditemana tše di hlalosa meputso ya go ba le boitshwaro. Ge o na le boitshwaro, ga se wa swanela go boifa gore o tla ba le ditlamorago tše mpe.—Bagalatia 6:7.
Ipotšiše gore:
Ke motho wa mohuta mang?
Na ke tshwenyega ka seriti sa batho ba bangwe?
Na ke kgahlišwa ke selo seo se kgopišago batho ba bangwe?
Na go romelana melaetša ya thobalano go ntshenya leina?
Na go romelana melaetša ya thobalano go ka dira gore batswadi ba ka ba se mpote?
KANEGELO YA KGONTHE “Ke na le mogwera yo a ilego a ratana le mošemane ka sephiring. Ke moka o ile a romela mošemane yoo seswantšho sa gagwe a se a apara, le yena a mo romela. Pele go ka feta diiri tše 48, tatagwe o ile a lebelela founo ya gagwe. O ile a bona molaetša woo gomme a ferekana. Ge tatagwe a be a mmotšiša ka seo, ga se a ka a gana. Ke a tseba gore o a itshola, eupša batswadi ba gagwe ba be ba ferekane gomme a ba nyamišitše kudu! Gona bjale ga ba sa mmota.”
Therešo ya bophelo: Seswantšho sa motho yo a sa aparago se senya leina la motho yo a se rometšego le yoo a se rometšwego. Mofsa yoo lesogana la gagwe le mo gapeleditšego go romelana le yena diswantšho tša thobalano o re: “Ke ikwa ke selekegile e bile ke tenegile.”
Ka ge go romelana diswantšho tša thobalano go ka go senya leina e bile go ka go tsenya mathateng a molao, go kaone gore o latele keletšo ya Beibele:
“Tšhaba dikganyogo tša bofsa.”—2 Timotheo 2:22.
“Tlogediša mahlo a ka go bona se se hlokago mohola.”—Psalme 119:37.
Ke eng seo wena o ka se dirago?
Diriša keletšo ya Beibele bophelong bja gago. Bala seo Janet a se bolelago, gomme o kgethe seo o bonago go le kaone go se dira.
“Ke ile ka kopana le mošemane yo mongwe, ra fana dinomoro. Pele beke e fela o ile a nkgopela gore ke mo romele seswantšho sa ka ke šetše ka ‘bikini’.”—Janet.
O nagana gore Janet o be a swanetše go dira’ng? Wena o be o tla dira’ng?
KGETHO YA PELE Mohlomongwe o ka fo re: ‘Seo ga se tshwenye. Ge e ba nka ya lewatleng, o be a tla fo mpona ke apere diaparo tša go rutha.’
KGETHO YA BOBEDI Mohlomongwe o ka fo re: ‘Ga ke tsebe gore gabotse o nyaka go bonang. E re ke mo romele seswantšho sa ka ke se ka apola diaparo ka moka, ke moka ke kwe gore o re’ng.’
KGETHO YA BORARO Mohlomongwe o ka fo re: ‘Mošemane yo o fo nyaka feela go robala le nna. Ke tlo phumola molaetša wa gagwe.’
Na Kgetho ya boraro ga e kaone? Taba ke gore Beibele e re: “Batho ba bohlale ba tla bona kotsi ba e phema, eupša mašilo ba itsenya mathateng ba itshola ka morago.”—Diema 22:3, Good News Translation.
Tlhahlobo ye e hlalosa seo se dirago gore batho ba romelane melaetša ya thobalano le boitshwaro bjo bongwe bjo bo hlephilego: Na o kgetha bagwera ba lokilego? (Diema 13:20) Kgarebe e nngwe, e lego Sarah o re: “Gwerana le batho bao ba nago le boitshwaro.” Kgarebe e nngwe, e lego Delia le yena o dumelelana le seo. O re: “Ba bangwe bao o naganago gore ke bagwera, ga ba go thuše go ba le boitshwaro eupša ba senya boitshwaro bja gago. Ge e ba boitshwaro bja bona bo thulana le molao wa Modimo, ba go šušumeletša go dira seo o tsebago gore ke se sebe. Na ruri o nyaka seo?”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 18:1-30
18 Gateetee ge Dafida a feditše go bolela le Saulo, moya wa Jonathane+ wa thoma go kwana+ le moya wa Dafida gomme Jonathane a rata Dafida go etša ge a ithata.+2 Saulo a tšea Dafida letšatšing leo, a se ke a mo dumelela go boela ntlong ya tatagwe.+3 Jonathane le Dafida ba dira kgwerano,+ ka gobane Jonathane o be a mo rata go etša ge a ithata.+4 Jonathane a apola seaparo sa gagwe sa go hloka matsogo seo a bego a se apere le diaparo tša gagwe a di nea Dafida, a ba a mo nea le tšhoša ya gagwe, bora bja gagwe gotee le lepanta la gagwe.5 Dafida a tšwa a ya ntweng. O be a dira dilo ka bohlale+ kae le kae mo Saulo a bego a mo roma gona, Saulo a ba a mmea molaodi wa banna ba ntwa;+ seo ya ba se sebotse mahlong a batho ka moka le mahlong a bahlanka ba Saulo.6 Ge ba boa ntweng Dafida a etšwa go bolaya Bafilisita, basadi ba tšwa metseng ka moka ya Isiraele go tlo gahlanetša kgoši Saulo, ba opela+ e bile ba bina ba swere meropa+ le diletšo tša metato e meraro ba thabile.+7 Basadi bao ba bego ba bina ba be ba hlatlolana ba re:“Saulo o bolaile ba dikete,Dafida yena o bolaile ba dikete tše masome.”+8 Saulo a galefa kudu+ gomme mantšu a e be e le a mabe go yena, ka gona a re: “Ba neile Dafida ba dikete tše masome eupša nna ba nneile ba dikete, go šetše feela gore ba mo nee bogoši!”+9 Saulo o be a lebelela Dafida ka go mmelaela go tloga letšatšing leo go ya pele.+10 Letšatšing le le latelago+ ge moya o mobe wo Modimo a o dumeletšego o tlela Saulo,+ o ile a porofeta*+ a le ka ntlong mola Dafida yena a letša harepa+ go etša mehleng; Saulo o be a swere lerumo ka seatleng.+11 Saulo a foša lerumo+ a re: “Ke tla hlaba Dafida ka mo pataganya le leboto!”+ eupša Dafida a le phema gabedi.+12 Saulo o be a boifa+ Dafida ka gobane Jehofa o be a thekga Dafida,+ eupša a tlogetše Saulo.+13 Saulo a tloša Dafida pele ga gagwe+ gomme a mmea molaodi wa gagwe wa ba sekete (1 000); Dafida ka mehla o be a eta bahlabani pele.+14 Dafida o be a dira ka bohlale+ ditseleng tša gagwe ka moka gomme Jehofa o be a na le yena.+15 Saulo a bona gore Dafida o dira ka bohlale kudu,+ a mmoifa.16 Baisiraele ka moka le Bajuda ba be ba rata Dafida, ka gobane a be a ba eta pele.17 Saulo a re go Dafida: “Morwedi wa ka yo mogolo Merabe šo.+ Ke tla go nea yena gore e be mosadi wa gago.+ Wena mpontšhe gore o mogale gomme o lwe dintwa tša Jehofa.”+ Eupša Saulo yena a ipotša a re: “Nka se emišetše Dafida seatla sa ka, eupša seatla sa Bafilisita ke sona se tla mo welago godimo.”+18 Dafida a re go Saulo: “Nna ke eng, bagešo bona ke eng gomme lapa la tate ke eng Isiraeleng mo nka bago mokgonyana wa kgoši?”+19 Lega go le bjalo, eitše nakong ya ge Merabe morwedi wa Saulo a swanetše go newa Dafida, a ba a šetše a neilwe Adiriele+ wa Abele-mehola+ gore e be mosadi wa gagwe.20 Mikala+ morwedi wa Saulo o be a rata Dafida, Saulo a begelwa taba yeo, gomme ya mo kgahla.21 Saulo a re: “Ke tla nea Dafida Mikala gore e be molaba go yena,+ e le gore seatla sa Bafilisita se mo wele godimo.” Saulo a re go Dafida: “O tla ba mokgonyana wa ka lehono, ka morwedi yo wa bobedi.”22 Saulo a laela bahlanka ba gagwe a re: “Bolelang le Dafida ka sephiring le re: ‘Tseba gore o kgahla kgoši e bile bahlanka ba yona ka moka ba a go rata. Bjale eba mokgonyana wa kgoši.’”23 Bahlanka ba Saulo ba bolela mantšu a mola Dafida a hlwaile tsebe, eupša Dafida a re: “Na go ba mokgonyana wa kgoši ke selo se bonolo mahlong a lena, mola ke diila+ e bile ke nyatšega?”+24 Ke moka bahlanka ba Saulo ba mmegela, ba re: “Dafida o boletše mantšu a.”25 Saulo a re: “Se ke seo le tlago go se botša Dafida: ‘Kgoši ga e nyake tšhelete ya magadi,+ eupša e nyaka matlalwana a lekgolo a ditho tša botona+ tša Bafilisita gore e itefeletše+ go manaba a yona.’” Saulo yena o be a logile maano a gore Dafida a bolawe ke Bafilisita.26 Bahlanka ba Saulo ba begela Dafida mantšu a gomme Dafida a kgahlwa ke taba yeo ya gore e be mokgonyana+ wa kgoši le pele ga ge matšatši ao a fihla.27 Dafida le banna ba gagwe ba ema ba sepela ba yo bolaya+ banna ba makgolopedi ba Bafilisita gomme Dafida a tliša matlalwana+ ale a a nea kgoši ka moka ga ona gore e be mokgonyana wa kgoši. Ka morago Saulo a nea Dafida Mikala morwedi wa gagwe gore e be mosadi wa gagwe.+28 Saulo a lemoga gore Jehofa o be a ema le Dafida.+ Mikala morwedi wa Saulo yena a rata Dafida.+29 Saulo a dula a boifa Dafida kudu gomme Saulo a ba lenaba la Dafida ka mehla yohle.+30 Dikgošana+ tša Bafilisita di be di etšwa di eya ntweng gomme gantši ge di be di le ntweng, Dafida o be a dira ka bohlale+ kudu go feta bahlanka ka moka ba Saulo; leina la gagwe la tuma kudu.+


text:
GO DIRIŠA BOHLALE BJA BOGOLOGOLO BOPHELONG BJA MEHLENG YENO
O se ke wa Belaela
MOLAO WA MOTHEO WA BEIBELE: “Tlogelang go belaelela meoya [goba, “bophelo”] ya lena.”—Mateo 6:25.
Seo se ra go re’ng? Jesu o boletše mantšu ao Thutong ya gagwe ya Thabeng. Go ya ka pukuntšu e nngwe ya Beibele, lediri la Segerika leo le fetoletšwego e le “go belaela” le ka šupa go “tsela ya tlhago yeo motho a itshwarago ka yona ge a welwa ke bodiidi, tlala le mathata a mangwe ao a mo welago bophelong bja gagwe bja letšatši le letšatši.” Gantši go belaela go akaretša go tshwenyega ka dilo tšeo di ka diregago nakong e tlago. Ke ga tlhago le mo go swanetšego go tshwenyega ka dinyakwa tša rena tša nama le bophelo bjo bobotse bja baratiwa ba rena. (Bafilipi 2:20) Eupša ge Jesu a be a re “le ka mohla le se ke la belaela,” o be a eletša balatedi ba gagwe gore ba pheme go tshwenyega kudu, e lego go tšhoga ka mo go feteletšego ka seo se tlago go direga gosasa, moo go ka amogago motho lethabo gona bjale.—Mateo 6:31, 34.
Na go a kgonega mehleng yeno? Ke gabohlale gore re latele keletšo ya Jesu. Ka baka la’ng? Dipuku tše dingwe tša ditšhupetšo di bontšha gore ge batho ba belaela kudu, tshepedišo ya bona ya megalatšhika ya go bontšha kwelobohloko e dula e šoma e bile boemo bjo “bo tswalanywa le mathata a tša maphelo ao a akaretšago dišo tša ka teng (di-ulcer), malwetši a pelo le bolwetši bja lefahla (asthma).”
Jesu o neile lebaka le le kwagalago la go phema go belaela kudu, le le rego: Ga go hole ka selo. Jesu o botšišitše gore: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?” (Mateo 6:27) Go dula dipelaelong tša rena go ka se oketše bophelo bja rena le ka karolwana ya motsotswana, go se sa bolelwa ka go bo kaonefatša. Ka ntle le moo, gantši dilo ga di ke di direga go ya kamoo re bego re di tšhoga. Seithuti se sengwe se beile taba ka gore: “Go tshwenyega ka bokamoso ke go itapišetša lefeela, gomme gantši bokamoso e ba bjo bo kgahlišago go feta kamoo re bego re bo nagana.”
Re ka phema bjang go belaela? Sa pele, bota Modimo. Ge e ba Modimo a fepa dinonyana le go apeša matšoba ka botse, na a ka se nee batho bao ba etišago borapedi bja gagwe pele dinyakwa tša bophelo? (Mateo 6:25, 26, 28-30) Sa bobedi, tshwenyega ka tša lehono feela. Jesu o itše: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona.” Na ga o dumele gore “letšatši le lengwe le le lengwe le lekanwe ke bošula bja lona”?—Mateo 6:34.
Ka go latela keletšo ya Jesu e bohlale, re ka phema go gobala mmeleng. Ka godimo ga moo, re tla ba le khutšo ya ka gare—yeo Beibele e e bitšago “khutšo ya Modimo.”—Bafilipi 4:6, 7.
Ithute ka mo go Oketšegilego
MOROKAMI
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


text:
Nka Hwetša Bjang Dimaraka tše Kaone?
Seo o ka se dirago
Nagana gabotse! O se ke wa dumelela boemo bja gago bja kgopolo bo go dira gore o palelwe mošomong wa gago wa sekolo ka go nagana gore o ka se kgone go kaonefatša dithutong tša gago. Ge o tshwenywa ke dikgopolo tše di fošagetšego mabapi le bokgoni bja gago, dira gore di tšeelwe legato ke tše di nepagetšego. Ka mohlala, ge batho (mohlomongwe ka go hloka toka) ba be ba nyatša bokgoni bja Paulo bja go bolela, o ile a araba ka gore: “
Gaešita le ge ke se sekgwari polelong, ka kgonthe tsebong gona ke sona.” (2 Bakorinthe 10:10; 11:6) Paulo o be a tseba mafokodi a gagwe. Eupša o be a tseba le dilo tšeo a bego a kgona go di dira. Go thwe’ng ka wena? Ke dilo dife tšeo o kgonago go di dira? Ge e ba o sa di tsebe, ke ka baka la’ng o sa botšiše motho yo mogolo gore a go thuše? Mogwera yo bjalo a ka go thuša go lemoga bokgoni bja gago le gore o bo diriše ka botlalo.
Hlagolela mekgwa e mebotse ya go ithuta. Ga go kgonege gore o atlege sekolong ntle le gore o šome ka thata. Se se šalago ke gore o swanetše go ithuta. Ke therešo gore lentšu leo ka bolona le ka kwagala le sa kgahliše. Eupša go ithuta go a hola. Ge e le gabotse, ka go dira boiteko o ka hwetša go thabiša. Lega go le bjalo, e le gore o hlagolele mekgwa e mebotse ya go ithuta, o swanetše go rulaganya nako ya gago. Gopola gore ge o sa dutše o tsena sekolo, go ithuta go swanetše go tla pele. Ke therešo gore Beibele e re go na le “
nako ya go sega” le “
nako ya go bina.” (Mmoledi 3:1, 4; 11:9) Ka gona, go swana le bafsa ba bantši, go ka direga gore o nyaka go ba le nako e itšego ya go itapološa. Eupša Mmoledi 11:4 e lemoša ka gore: “Yo a šeditšego phefo a ka se bjale peu; yo a lebeletšego maru a ka se bune.” O ithuta’ng tabeng ye? O ithuta gore o se ke wa dikadika. Ge e ba o ka dira bjalo, go ka se be le mo o yago. Ithute pele, ke moka o itapološe ka morago. O se ke wa tshwenyega—o ka kgona go hwetša nako ya go dira dilo tše ka bobedi!


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 2:1-25
2 Ke kamoo magodimo le lefase le makoko a tšona ka moka di phethilwego ka gona.+2 Ge go fihla letšatši la bošupa ke ge Modimo a phethile modiro wa gagwe wo a o dirilego, ke moka ka letšatši la bošupa a khutša modirong wa gagwe wohle wo a o dirilego.+3 Modimo a šegofatša letšatši la bošupa gomme a le dira le lekgethwa, gobane ka lona o ile a khutša modirong wohle wa gagwe wa tlholo. Modimo o be a hlodile dilo tšohle tšeo a bego a rerile go di dira.+4 Ye ke pego ya nakong ya ge go be go hlolwa magodimo le lefase, letšatšing leo ka lona Jehofa Modimo a dirilego legodimo le lefase.+5 Bjale go be go sešo gwa ba le sehlašana le ge e le sefe nageng mo lefaseng e bile dibjalo di sešo tša hloga, gobane Jehofa Modimo o be a sešo a neša pula+ lefaseng le gona go be go se motho gore a leme naga yeo.6 Eupša kgodi+ e be e rotoga lefaseng gomme e kolobiša naga ka moka.+7 Jehofa Modimo a bopa motho ka lerole+ la mmu+ gomme a budulela mohemo wa bophelo ka dinkong tša gagwe,+ ke moka motho ya ba moya o phelago.+8 Go oketša moo, Jehofa Modimo a bjala serapa kua Edene,+ ka thoko ya bohlabela, gomme gona moo a bea motho yo a mmopilego.+9 Ke moka gona moo mmung Jehofa Modimo a mediša sehlare se sengwe le se sengwe se se kgahlišago ge motho a se lebelela le se sebose ge se lewa, a ba a mediša le sehlare sa bophelo+ gare ga serapa, gotee le sehlare sa go tseba botse le bobe.+10 Bjale go be go na le noka e tšwago Edene gore e nošetše serapa seo, gomme go tloga moo e be e arogana ya ba dinoka tše nne.11 Leina la ya pele ke Pishone; ke yona e dikologilego naga ka moka ya Hafila,+ moo go nago le gauta.12 Gauta ya naga yeo ke e botse.+ E bile go na le boreku bjo bo bitšwago deliamo+ le leswika le bohlokwa leo le bitšwago onikisi.+13 Leina la noka ya bobedi ke Gihone; ke yona e dikologilego naga ka moka ya Kushe.*14 Leina la noka ya boraro ke Hidekele;+ ke yona e elelago bohlabela bja Asiria.+ Noka ya bone ke Eforate.+15 Jehofa Modimo a bea motho serapeng sa Edene+ gore a se leme le go se hlokomela.+16 Jehofa Modimo a laela motho a re: “O ka ja wa ba wa kgotsofala+ ka se se tšwago sehlareng se sengwe le se sengwe sa mo serapeng.17 Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.”+18 Jehofa Modimo a buša a re: “Ga go botse gore monna a tšwele pele a dula a nnoši. Ke tla mo direla mothuši yo e tlago go ba molekane yo a mo swanelago.”+19 Bjale Jehofa Modimo a tšea mmu a bopa phoofolo e nngwe le e nngwe ya naga le nonyana e nngwe le e nngwe yeo e fofago magodimong, ke moka a di tliša go motho gore a bone kamoo a tlago go bitša e nngwe le e nngwe ya tšona ka gona; leina le ge e le lefe leo motho a bego a tla bitša sephedi+ se sengwe le se sengwe ka lona, e be e tla ba leina la sona.+20 Ka gona diruiwa ka moka le dinonyana ka moka tše di fofago magodimong le phoofolo e nngwe le e nngwe ya naga, motho yoo a di reela maina, eupša yena o be a se na mothuši yo e lego molekane yo a mo swanelago.21 Ke moka Jehofa Modimo a swariša monna boroko bjo bogolo,+ gomme ya re ge a sa robetše a ntšha e nngwe ya dikgopo tša gagwe a thiba ka nama mo e bego e le gona.22 Jehofa Modimo a bopa mosadi ka kgopo yeo a e ntšhitšego go monna gomme a mo tliša go monna.+23 Ke moka monna a re:“Mafelelong yo ke yena lerapo la marapo a kaLe nama ya nama ya ka.+Yena yo o tla bitšwa Mosadi,Ka ge yena a ntšhitšwe monneng.”+24 Ke ka baka leo monna a tlago go tlogela tatagwe le mmagwe,+ a kgomarela mosadi wa gagwe gomme bona e tla ba nama+ e tee.25 Monna le mosadi wa gagwe ka bobedi ba be ba sa apara,+ eupša ba sa hlabje ke dihlong.+


text:
Go Thwe’ng ge e ba Batswadi ba ka ba Hlalana?
Seo o ka se dirago
Bolela ka dilo tšeo di go tshwenyago. Botša batswadi ba gago kamoo o nyamilego goba o gakanegilego ka gona. Mohlomongwe ba tla kgona go go hlalosetša seo se diregago, ka go re’alo seo sa fokotša go tshwenyega ga gago.
Ge e ba batswadi ba gago ba sa kgone go go nea thekgo yeo o e nyakago, o ka kgona go bolela le mogwera yo a godilego tsebong wa mo ntšhetša sa mafahleng.—Diema 17:17.
Go feta tšohle, o ka theetšwa ke Tatago wa legodimong, yena “
Mokwi wa thapelo.” (Psalme 65:2) Mo tšhollele seo se lego ka pelong ya gago, ‘
ka gobane o a go hlokomela.’—1 Petro 5:7.
Seo o sa swanelago go se dira
O se ke wa boloka sekgopi. Daniel yoo batswadi ba gagwe ba ilego ba hlalana ge a be a na le nywaga e šupago o re: “
Batswadi ba ka ba be ba na le boithati. Ruri ga se ba ka ba nagana ka rena le kamoo seo ba se dirilego se bego se tla re kgoma ka gona.”
Daniel a ka be a ile a welwa ke kotsi efe ge nkabe a ile a gana go kgaotša go befelwa le go boloka sekgopi?—Go go thuša go hwetša karabo: Bala Diema 29:22.
Ke ka baka la’ng e ka ba mo gobotse gore Daniel a leke go lebalela batswadi ba gagwe bakeng sa bohloko bjoo ba mo kwešitšego bjona?—Go go thuša go hwetša karabo: Bala Baefeso 4:31, 32.
Phema mekgwa yeo e tlago go go gobatša. Denny o gopola gore: “
Ke be ke se ka thaba e bile ke gateletšegile ge batswadi ba ka ba be ba hlalana. Ke ile ka thoma go ba le mathata sekolong gomme ngwageng o mongwe ka se ke ka atlega dithutong tša ka. Ka morago ga moo ... ka fetoga rametlae wa ka klaseng ka ba ka lwa le batho ba bantši.”
O nagana gore Denny o be a leka go dira’ng ka go ba rametlae wa ka klaseng goba ka go ba ntwadumela?
Molao wa motheo wo o lego go Bagalatia 6:7 o ka thuša bjang batho ba go swana le bo Denny gore ba pheme mekgwa yeo e ka ba gobatšago?
Go gobala maikwelong go tšea nako go fola. Lega go le bjalo, ge bophelo bja gago bo thoma go boela sekeng, o tla thoma go ikwa gabotse gape.


text:
Ke Kgahlegela Batho ba Bong bjo bo Swanago le bja ka—Na Seo se ra Gore ke Gay?
Le gateetee!
Therešo: Maemong a mantši, go kgahlegela motho wa bong bjo bo swanago le bja gago gantši e fo ba mogato o fetago.
Se ke seo ngwanenyana yo a bitšwago Lisette wa nywaga e 16 yoo a kilego a kgahlegela ngwanenyana yo mongwe a se lemogilego. O re: “
Dithutong tša ka tša sekolong tša thutaphedi (Biology), ke ile ka ithuta gore nakong ya nywaga ya mahlalagadi, dihomoune di ka fetofetoga kudu. Ke tloga ke nagana gore ge e ba bafsa ba bantši ba be ba tseba ka mo go oketšegilego ka mebele ya bona, ba be ba tla kwešiša gore go kgahlegela batho ba bong bjo bo swanago e ka ba selo sa nakwana, e bile ba ka se ikwe ba gapeletšega go ratana le batho ba bong bjo bo swanago le bja bona.”
Eupša go thwe’ng ge e ba go kgahlegela ga gago batho ba bong bjo bo swanago le bja gago go bonagala e se feela mogato o fetago? Na Modimo o sehlogo ka go botša motho yo a kgahlegelago batho ba bong bjo bo swanago le bja gagwe gore a pheme mokgwa woo?
Ge e ba o arabile potšišo ya mafelelo ka ee, o swanetše go tseba gore go bea mabaka mo go bjalo go theilwe ponong e fošagetšego ya gore batho ba swanetše go latela maikwelo a bona a thobalano. Beibele e nea batho seriti ka go ba kgonthišetša gore ba ka kgetha go se kgotsofatše dikganyogo tša bona tšeo di sa swanelago tša thobalano.—Bakolose 3:5.
Ga se gore Beibele ga e na tekatekano. E fo ba e laela bao ba kgahlegelago batho ba bong bjo bo swanago le bja bona gore ba dire se se swanago le seo se letetšwego go bao ba kgahlegelago batho ba bong bjo bo sa swanego le bja bona—gore ba ‘
tšhabe bootswa.’ (1 Bakorinthe 6:18) Ge e le gabotse, dimilione tša batho bao ba kgahlegelago batho ba bong bjo bo fapanego le bja bona bao ba ratago go latela ditekanyetšo tša Beibele ba bontšha boitshwaro go sa šetšwe diteko le ge e le dife tšeo ba ka lebeletšanago le tšona. Bao ba nago le dikganyogo tša go ratana le batho ba bong bjo bo swanago le bja bona ba ka dira se se swanago ge e ba ba tloga ba nyaka go kgahliša Modimo.—Doiteronomio 30:19.


text:
BAFSA BA A BOTŠIŠA
Na go Latswana Ditho tša Pelego go ka Lebelelwa e le Thobalano?
Go ya ka pego yeo e dirilwego ke mokgatlo wa tša maphelo wa U.S. Centers for Disease Control and Prevention, mo e ka bago seripa sa bafsa bao ba lego mengwageng ya magareng ga e 15 go ya go e 19 bao ba ilego ba botšišwa mabapi le mokgwa, e be e le bao ba šetšego ba dirile mokgwa wo wa go latswana ditho tša pelego. Mongwadi wa puku ya Oral Sex Is the New Goodnight Kiss e lego Sharlene Azam o boletše gore: “Ge o ka bolela le bafsa ka mokgwa wa [go latswana ditho tša pelego] ba tla go botša gore seo ga se taba ya go tshwenya. Ge e le gabotse ga o tšewe e le thobalano.”
O nagana eng ka mokgwa wo?
Araba dipotšišo tše di latelago ka ee goba aowa.
Na ngwanenyana a ka ima ge a ka dira mokgwa wo?
Ee
Aowa
-
Na mokgwa wo o ka baka malwetši?
Ee
Aowa
-
Na go latswana ditho tša pelego go ka lebelelwa e le thobalano?
Ee
Aowa
-
Therešo mabapi le wona ke efe?
Bapiša dikarabo tša gago le tše di latelago.
Na ngwanenyana a ka ima ge a ka dira mokgwa wo?
Karabo: Aowa. Ye ke tsela e fošagetšego yeo batho ba bantši ba naganago ka yona gore mokgwa wo ga o na mathata.
Na mokgwa wo o ka baka malwetši?
Karabo: Ee. Motho yo a dirago mokgwa wo a ka swarwa ke bolwetši bja sebete bja hepatitis (A goba B), le malwetši ao a fetelago ka thobalano a bjalo ka genital warts, gonorrhea, herpes, HIV le syphilis.
Na go latswana ditho tša pelego go ka lebelelwa e le thobalano?
Karabo: Ee. Mokgwa o mongwe le o mongwe wo o akaretšago ditho tša motho tša pelego e ka ba thobalano, go latswana ditho tša pelego, go tsenya setho sa bonna ka morago le go tsoša ditho tša pelego tša motho yo mongwe, ka moka e lebelelwa e le thobalano.
Ke ka baka la’ng e le taba ya go tshwenya?
Ela hloko mangwalo a sego kae ka Beibeleng ao a bolelago ka taba ye.
Beibele e re: “Gobane thato ya Modimo ke gore . . . le ile bootswa.”—1 Bathesalonika 4:3.
Lentšu la mathomo leo le fetoletšwego e le “bootswa” le bolela mekgwa ka moka ya thobalano ka ntle ga lenyalo, go latswana ditho tša pelego, go tsenya setho sa bonna ka morago le go tsoša ditho tša pelego tša motho yo mongwe. Motho yo a dirago bootswa a ka ba le mafelelo ao a sa kgahlišego, kudukudu a ka lahlegelwa ke tswalano ya gagwe le Modimo.—1 Petro 3:12.
Beibele e re: “Yo a tlwaetšego go dira bootswa o direla mmele wa gagwe sebe.”—1 Bakorinthe 6:18.
Go latswana ditho tša pelego go ka ba le ditlamorago tša mpe mmeleng le go senya tswalano ya gago le Modimo. Go ka go dira gape gore o tshwenyege maikwelong. Puku ya Talking Sex With Your Kids e bolela gore: “Thobalano e ka go dira o ikwe eka o šomišitšwe, o itshola gape o feletšwe ke matla. Maikwelo ao motho a ka bago le ona ka morago ga thobalano a ka ba gona le ka morago ga go dira mokgwa le ge e le ofe wa thobalano. Go sa šetšwe gore motho o kgetha mokgwa ofe woo o sepedišanago le mekgwa ye, ka moka e tšewa e le thobalano.”
Beibele e re: “Nna, Jehofa, ke Modimo wa lena, Yo a le rutago gore le holege.”—Jesaya 48:17.
O nagana gore melao ya Modimo mabapi le thobalano e ka tloga e go hola? Goba o nagana gore e a go gatelela? Go go thuša go araba dipotšišo tše, nagana ka tsela ya sephethephethe yeo e nago le maswao a go lekanyetša lebelo le maswao a mangwe a tsela. Na o lebelela maswao a e le a gatelelago goba e le a šireletšago? Go tla direga’ng ge eba wena goba baotledi ba bangwe le hlokomologa maswao a?
Se se swana le melao ya Modimo. Ge o e hlokomologa, o tla buna seo o se bjetšego. (Bagalatia 6:7) Puku ya Sex Smart e re: “Ge o lahla ditumelo tša gago le boitshwaro bjo bo botse gomme o dira dilo tšeo o sa di ratego, o tla inyatša.” Go fapana le se, ge o phela ka melao ya Modimo, o tla hlomphega. Go feta mo, o tla dula o na le letswalo le le hlwekilego.—1 Petro 3:16.


text:
Go Thwe’ng ge e ba ke Hloile Sekolo?
Seo o se hlokago ke se
Pono e botse ka go ithuta. Leka go bona dilo ka mahlakoreng ka moka. Ga se dithuto ka moka tšeo o ithutago tšona tšeo di ka bonagalago di le bohlokwa gona bjale. Lega go le bjalo, go ba le tsebo dithutong tše di fapafapanego go tla kaonefatša kwešišo ya gago ka dilo tšeo di diregago mo lefaseng. Go tla go thuša gore o “
[be] dilo tšohle go batho ba mehuta ka moka,” gwa go nea bokgoni bja go boledišana le batho ba ditlogo tše di fapafapanego. (1 Bakorinthe 9:22) Le gona go tla kaonefatša bokgoni bja gago bja go nagana—e lego bokgoni bjoo ge e le gabotse bo tlago go go thuša nakong e tlago.
Pono e botse ka morutiši wa gago. Ge e ba o nagana gore morutiši wa gago o a tšwafiša, lebiša tlhokomelo go seo a se rutago e sego go yena. Gopola gore go ka direga gore morutiši wa gago o rutile dithuto tše di swanago ka makga a mantšintši ka diklaseng tše dingwe. Ka gona, e ka ba tlhohlo go yena gore a dule a na le phišego yeo a bego a na le yona ge a be a thoma go ruta thuto yeo.
Keletšo: Ngwala dintlha, ka tlhompho o kgopele go hwetša tsebišo e oketšegilego gomme o fišegele go ithuta thuto yeo. Phišego ya gago e ka fetela ba bangwe.
Pono e nepagetšego ka bokgoni bjo o nago le bjona. Sekolo se ka utolla ditalente tša gago tšeo di utegilego. Paulo o ile a ngwalela Timotheo gore: “
O kgohletše bjalo ka mollo mpho ya Modimo yeo e lego go wena.” (2 Timotheo 1:6) Go molaleng gore Timotheo o be a neilwe mpho ya moya o mokgethwa. Eupša “mpho” yeo a bego a e neilwe e be e swanetše go hlagolelwa e le gore e se ke ya dula e sa dirišwe goba ya hloka mohola. Ke therešo gore bokgoni bja gago bja sekolong ga se wa bo newa ke Modimo ka go lebanya. Lega go le bjalo, o na le ditalente tša moswananoši. Sekolo se ka go thuša go utolla le go oketša bokgoni bjo o bego o sa tsebe gore o na le bjona.


text:
BAFSA BA A BOTŠIŠA
Ke Lebelega Bjang?
Ke ka baka la’ng o swanetše go tshwenyega ka seo o se aparago? Ke ka gobane diaparo di bolela se sengwe. Tša gago di romela molaetša o fe bathong?
Diphošo tše tharo tše dikgolo tša fešene le kamoo o ka di phemago ka gona
Phošo #1: Go dumelela seo o se bonago thelebišeneng le dimakasineng se laola kamoo o swanetšego go lebelega ka gona.
Mofsa yo a bitšwago Theresa o re: “Ka dinako tše dingwe ke rata mokgwa o itšego wa go apara ka baka la gore ke o bone dipapatšong tše dintši. Ge o nagana kudu ka diswantšho tša batho bao ba aperego seaparo se itšego, go tla ba thata gore o se ba ekiše.”
Banenyana ga se bona feela bao ba goketšwago ke dipapatšo. Puku ya The Everything Guide to Raising Adolescent Boys e re: “Bašemane le bona ba tanywa ke mekgwa ya fešene. Le bona ba goketšwa ke babapatši e sa le ba banyenyane.”
Tsela e kaone: Beibele e re: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.” (Diema 14:15) Ithute go sekaseka seo o se bonago dipapatšong ka go dumelelana le molao woo wa motheo. Ka mohlala, ge o bona dipapatšo tša diaparo tšeo di hlaloswago ka mantšu a a bjalo ka “sassy,” “hot,” goba “sexy,” ipotšiše gore:
‘Ke mang yo a holegago ge ke latela mokgwa wo?’
‘Diaparo tše di tla dira gore ke lebelege ke phela bophelo bja mohuta mang?’
‘Na mohuta woo wa bophelo o tloga o ntlhlalosa le seo ke se dumelago?’
Maele ka fešene: Lebeledišiša dipapatšo tša diaparo le mekero e mengwe yeo e bolelago ka fešene ka beke feela. Di kgothaletša bophelo bja mohuta ofe? Na di na le melaetša e fihlegilego yeo morero wa yona e lego go go dira gore o ikwe o swanelwa ke go latela mokgwa o itšego? Mofsa yo a bitšwago Karen o re: “Go na le kgatelelo e kgolo ya go nyaka go lebelega gabotse, go apara gabotse le go bontšha seo batho ba rego ke mmele o mobotse. Babapatši bao ba lemogago seo ba diriša se go goketša bafsa.”
Phošo #2: Go apara ka tsela yeo e lego fešeneng fela gore o swane le batho ka moka.
Mofsa yo a bitšwago Manuel o re: “Ge e ba mohuta o itšego wa diaparo o le fešeneng, gona yo mongwe le yo mongwe o tlo apara ka tsela yeo. Ge o sa apare ka tsela yeo, batho ba tlo go lebelela ka tsela e nngwe.” Mofsa yo a bitšwago Anna o dumelelana le seo. O re: “Ga se feela taba ya fešene, e no ba gore o swane le ba bangwe.”
Tsela e kaone: Beibele e re: “Lesang go bopega ka sebopego sa tshepedišo ye ya dilo.” (Baroma 12:2) Ka go dumelelana le keletšo ye, lebelela diaparo tša gago gomme o ipotšiše gore:
‘Ke dilo dife tšeo di tutuetšago kgetho ya ka ya diaparo?’
‘Go ba le diaparo tša maina go bohlokwa gakaaka’ng go nna?’
‘Na ke leka go kgahliša batho ba bangwe ka tsela yeo ke aparago ka yona?’
Maele ka fešene: Go e na le go kgetha go apara diaparo tšeo di lego fešeneng (le tšeo di ratwago kudu) goba go apara tšeo di tšwilego fešeneng (le tšeo di sa ratwego kudu) na ga go kaone go apara diaparo tšeo di dirago gore o ikwe o ikholofela le go lokologa? Ge o kgotsofetše ka ponagalo ya gago, o ka se tshwenyege ka gore o swane le batho ba bangwe.
Phošo #3: Go ba le kgopolo ya gore go apara diaparo tšeo di gogago mahlo go a kgahliša.
Ngwanenyana yo a bitšwago Jennifer o dumela gore: “Ke therešo gore ka dinako tše dingwe o lekega go apara selo seo se sa swanelegego, ke gore se se kopana goba sa go go swara kudu.”
Tsela e kaone: Beibele e re: “Go ikgabiša ga lena e se be ga ka ntle ... eupša e be ga motho wa sephiring wa pelo.” (1 Petro 3:3, 4) Ka go dumelelana le keletšo yeo, ke eng seo se kgahlišago kudu, ke botse bja ka ntle goba bja ka gare?
Maele ka fešene: Boikgabišo bja gago bjo bokaone ke ge o ikokobetša. Ke therešo gore leo ga se lentšu le le tlwaelegilego lehono. Eupša nagana se ka tsela ye:
Na o kile wa bolela le motho yo a bolelago kudu feela ka yena? Sa go nyamiša ke gore motho yoo mohlomongwe ga a lemoge gore ga o kgahlegele seo!
Ge o sa apara gabotse, o swana le motho yoo. Seaparo sa gago se romela molaetša wa gore mpogeng, gomme seo se ka dira gore o bonale o sa ikholofele goba o na le boithati—goba tšeo ka bobedi. Se ka ba sa dira gore o bonale eka o inyakela mahlo a batho.
Go e na le go ipapatša, leka go apara gabotse. Mofsa yo a bitšwago Monica o re: “Go apara gabotse ga go bolele gore o apare go swana le koko. Go bolela feela gore o a itlhompha le go hlompha ba bangwe.”
Ithute ka mo go Oketšegilego
BAFSA BA A BOTŠIŠA
Ke ka Baka la Eng ke Swanetše go Phema go Ekiša Batho Bao ba Bontšhwago Intasetering ya Boithabišo le Dipapatšong?—Karolo 1: Bakeng sa Basetsana
Bafsa ba bantši bao ba naganago gore ba itirela mokgwa wa bona wa bophelo woo o sa swanego le wa ba bangwe ge e le gabotse ba ekiša seo ba se bonago intasetering ye le dipapatšong.
BAFSA BA A BOTŠIŠA
Na o Tshwenyegile Kudu ka Ponagalo ya Gago?
O ka itebelela bjang ka tsela e lekalekanego ge e ba o na le bothata ka ponagalo ya gago?


text:
BAFSA BA A BOTŠIŠA
Na ke Tšeela Dilo Godimo?
Itlhahlobe!
Ke dula ke ..., ke fela ke ..., ga nke ke ...
botega
swara nako
šoma ka thata
na le thulaganyo
thuša ba bangwe
na le tekatekano
hlompha
naganela
-
Ke sefe sa dika tše seo o nago le sona go feta tše dingwe?
Tšwela pele o se bontšha.—Bafilipi 3:16.
Ke seka sefe seo o swanetšego go katanela go ba le sona?
Tsebišo e latelago e tla go thuša go katanela go ba le seka seo.
Go tšeela dilo godimo go bolela’ng?
Batho bao ba tšeelago dilo godimo ba šoma ka gae, ba dira mediro ya sekolo le go thuša motseng. Ba a lemoga gore ba tla ikarabela ka seo ba se dirago. Ka gona, ba a amogela ge ba dirile diphošo, ba kgopela tshwarelo gomme ba leka go lokiša diphošo tša bona.
Beibele e re: “Yo mongwe le yo mongwe o tla rwala morwalo wa gagwe.”—Bagalatia 6:5.
Ke ka baka la’ng ke swanetše go tšeela dilo godimo?
Motho yo a tšeelago dilo godimo o diriša bokgoni bja gagwe ka bohlale le gona gantši batho ba a mo hlompha, ba mo swara bjalo ka motho yo mogolo e bile ba mo dumelela gore a itirele diphetho le go mo nea boikarabelo.
Beibele e re: “Na o kile wa bona monna yo a kgonago mošomo wa gagwe? Yena o tla ema pele ga dikgoši.”—Diema 22:29.
Motho yo a tšeelago dilo godimo o a fa e bile gantši batho ba thabela go gwerana le yena.
Beibele e re: “Tlwaelang go fa gomme batho ba tla le fa.”—Luka 6:38.
Motho yo a tšeelago dilo godimo o kgotsofatšwa ke go šoma e bile o ikgantšha ka tsela e swanetšego, e lego seo se dirago gore a ikholofele.
Beibele e re: “Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala ka yena ka noši.”—Bagalatia 6:4.
Nka bontšha bjang gore ke tšeela dilo godimo?
Go go thuša go araba potšišo ye, ela hloko mantšu a a latelago. Ke efe ya dilo tše di lego ka fase yeo e hlalosago kamoo wena o ikwago ka gona?
“Go a ferekanya gore ke swanetše go dula ke botša Tate le Mma gore ke ya kae, okare ke ngwana!”—Kerri.
“Gantši batswadi ba ka ba ntumelela gore ke intšhe le bagwera ba ka.”—Richard.
“Ge ke bona seo bana ba bangwe ba go lekana le nna ba kgonago go se dira, gantši ke re: ‘Tšo! Nkane batswadi ba ka ba sa ntumelele go dira se?’”—Anne.
“Batswadi ba ka ba fo ntumelela ke dira seo ke se nyakago. Go bose go ba le batswadi bao ba go fago tokologo.”—Marina.
Therešo e sa fetogego: Bafsa ba bangwe ba newa tokologo go feta ba bangwe. Seo se dirwa ke’ng?
Therešo ya bophelo: Gantši tokologo yeo o e hwetšago e dirwa ke gore batswadi ba gago ba go bota go fihla kae.
Ka mohlala, ela hloko seo bafsa ba babedi bao go boletšwego ka bona pejana ba se bolelago.
Richard: “Ka nako e nngwe batswadi ba ka ba be ba nagana gore ge ba ka nnea tokologo ke be ke tla e diriša gampe. Eupša gona bjale ba a mpota ka ge ke dirišitše tokologo ya ka gabotse. Ga ke botše batswadi ba ka maaka gore ke ya kae le gona le bomang. Ge e le gabotse, ke botša batswadi ba ka seo ke nyakago go se dira pele ga ge ba ka mpotšiša.”
Marina: “Nkile ka botša batswadi ba ka maaka gabedi bophelong bja ka, e bile ba ntantše gabedi. Ke ile ka ithuta go botša batswadi ba ka therešo go tloga ka nako yeo. Ka mohlala, ke ba botša se sengwe le se sengwe seo ke se dirago le gona ke a ba laela pele ke eya go gongwe. Gona bjale ba mpota kudu.”
Na o nyaka gore batswadi ba gago ba go sware bjalo ka Richard le Marina? Gona itlhahlobe dikarolong tše di latelago:
SEO O SE DIRAGO KA GAE
Na o phetha mešomo ya gago ya ka gae ka botlalo?
Na o boa ka gae ka nako yeo batswadi ba gago ba go beetšego yona?
Na o hlompha batswadi ba gago le bana ba geno?
O nagana gore o ka kaonefatša kae dikarolong tše?
Beibele e re: “Kwang batswadi ba lena.”—Baefeso 6:1.
THUTO YA GAGO
Na o fetša mešomo ya gago ya sekolo ya gae ka nako?
Na o katanela go kaonefatša dimaraka tša gago?
Na o na le mekgwa e mebotse ya go ithuta?
O nagana gore o ka kaonefatša kae dikarolong tše?
Beibele e re: “Bohlale bo a šireletša.” (Mmoledi 7:12) Thuto e botse e tla dira gore o be le bohlale.
SEO O TUMILEGO KA SONA
Na o tlwaetše go botša batswadi ba gago le batho ba bangwe therešo?
Na o diriša tšhelete gabotse?
Na o tumile ka go ba motho yo a botegago?
O nagana gore o ka kaonefatša kae dikarolong tše?
Beibele e re: ‘Aparang semelo se sefsa.’ (Baefeso 4:24) O ka kgona go fetoša mekgwa le botumo bja gago.
Tšhišinyo: Kgetha moo o swanetšego go kaonefatša gona. Bolela le batho bao ba nago le bokgoni karolong yeo, o kgopele keletšo ya bona. Ngwala seo o tlago go se dira gore o kaonefatše karolong yeo gomme o hlahlobe seo o se dirilego ka kgwedi e tee. Ngwala seo o se fihleletšego le seo se go paletšego ka pukwaneng ya gago. Hlahloba seo o se dirilego mafelelong a kgwedi.
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
Mogwera wa Paale Ke’ng?
Na o lapišitšwe ke bagwera bao ba go jago direthe? Ithute kamoo o ka hwetšago bagwera ba kgonthe—le wena o be mogwera wa kgonthe!
Ithute ka mo go Oketšegilego
MEŠOMO YA GO ITHUTA BEIBELE
Kamoo o ka Hwetšago Bagwera ba Botegago
Ithute ka selo seo se thušitšego Dafida le Jonathane go ba bagwera ba paala.
BAFSA BA A BOTŠIŠA
Ke ka Baka La’ng ke Swanetše go Thuša ba Bangwe?
Go thuša ba bangwe go go hola ka ditsela tše pedi. Ke dife?
PHAFOGA!
Mogwera wa Kgonthe ke wa Mohuta Mang?
Batho ba bantši ba nagana gore go bohlokwa gore motho a be le bagwera ba kgonthe. O ka ba mogwera wa kgonthe bjang go ba bangwe? Sehlogo se se ahlaahla melao ya motheo e mene yeo e hwetšagalago ka Beibeleng.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 5:1-47
5 Ka morago ga dilo tše go bile le monyanya+ wa Bajuda gomme Jesu a rotogela Jerusalema.2 Bjale Jerusalema kgorong ya dinku+ go na le bodiba bjo ka Seheberu bo bitšwago Bethesida, bjo bo nago le mathudi a mahlano a dikokwane.3 Gona moo go be go letše bontši bja bao ba bego ba babja, difofu, dihlotša le bao ba omeletšego ditho.4 ——*5 Eupša go be go na le motho yo mongwe moo yo a lwetšego ka nywaga e masometharo-seswai.6 Ge a bona motho yo a robetše gomme a lemoga gore o šetše a feditše nako e telele a babja,+ Jesu a re go yena: “Na o rata go fola?”+7 Molwetši yoo a mo araba a re: “Mohlomphegi, ga ke na motho yo a ntsenyago ka bodibeng ge meetse a bilošwa; eupša ge ke sa re ke a tsena, yo mongwe o ntsenela pele.”8 Jesu a re go yena: “Tsoga, tšea leako la gago o sepele.”+9 Ge a re’alo, motho yoo a napa a fola, a tšea leako la gagwe a thoma go sepela.Bjale letšatšing leo e be e le sabatha.+10 Ka gona, Bajuda ba re go motho yo a fodišitšwego: “Ke Sabatha, ga go dumelelwe ke molao+ gore o tšee leako.”11 Eupša yena a ba araba a re: “Yena yo a mphodišitšego o itše go nna: ‘Tšea leako la gago o sepele.’”12 Ba mmotšiša ba re: “Ke mang motho yo a go boditšego gore: ‘Le tšee o sepele’?”13 Eupša motho yo a fodišitšwego o be a sa tsebe gore ke mang, gobane Jesu o be a tlogile fao ka ge go be go na le lešaba.14 Ka morago ga dilo tše Jesu a mo hwetša tempeleng, a re go yena: “Bona, o fodile. O se hlwe o dira sebe, e le gore o se ke wa diragalelwa ke selo se sengwe se sebe kudu.”15 Motho yoo a tloga gomme a botša Bajuda gore ke Jesu yo a mo fodišitšego.16 Ka gona, ka lebaka leo Bajuda ba ile ba thoma go tlaiša+ Jesu, gobane o be a dira dilo tše ka Sabatha.17 Eupša a ba araba a re: “Tate o tšwetše pele a šoma go fihla mo nakong ye, le nna ke tšwela pele ke šoma.”+18 Ka lebaka le, ruri Bajuda ba thoma go fagahlela go mmolaya,+ gobane ba be ba nagana gore o be a sa tshele Sabatha feela, eupša o be a bile a bitša Modimo gore ke Tatagwe,+ a itekanya+ le Modimo.19 Ka gona Jesu ge a araba a re go bona: “Ruriruri ke re go lena, Morwa a ka se dire selo le setee ka la gagwe, eupša o dira feela seo a bonago Tate a se dira. Gobane dilo le ge e le dife tšeo Tate a di dirago,+ ke tšona tšeo Morwa le yena a di dirago ka mokgwa o swanago.20 Gobane Tate o rata Morwa+ gomme o mmontšha dilo ka moka tšeo yena ka noši a di dirago, le gona o tla mmontšha mediro e fetago ye, e le gore le makale.+21 Gobane go etša ge Tate a tsoša bahu gomme a ba phediša,+ Morwa le yena o phediša bao a ratago go ba phediša.+22 Gobane Tate ga a ahlole motho le gatee, eupša o gafetše kahlolo ka moka go Morwa,+23 e le gore bohle ba godiše Morwa+ go etša ge ba godiša Tate. Yo a sa godišego Morwa, ga a godiše Tate yo a mo romilego.+24 Ruriruri ke re go lena: Yo a kwago lentšu la ka e bile a dumela yo a nthomilego o na le bophelo bjo bo sa felego,+ le gona ga a ahlolwe eupša o tlogile lehung a fetela bophelong.+25 “Ruriruri ke re go lena: Nako e a tla, le bjale ke yona, ya ge bahu+ ba tla kwa lentšu+ la Morwa wa Modimo gomme bao ba le kwelego ba tla phela.+26 Gobane go etša ge Tate a na le bophelo go yena,+ ka mo go swanago, o neile le Morwa gore a be le bophelo go yena.+27 Le gona o mo neile matla a go ahlola,+ gobane ke yena Morwa wa motho.+28 Le se ke la makatšwa ke se, gobane nako e a tla yeo ka yona bohle bao ba lego mabitleng*+ ba tlago go kwa lentšu la gagwe29 gomme ba tšwa, bao ba dirilego dilo tše dibotse ba tla tsogela bophelong,+ bao ba tlwaetšego go dira dilo tše mpe ba tla tsogela kahlolo.+30 Nka se dire selo le setee ka la ka; ke ahlola kamoo ke kwago ka gona; le gona kahlolo yeo ke e neago ke ya go loka,+ gobane ga ke nyake gore go dirwe thato ya ka, eupša ke nyaka gore go dirwe thato+ ya yo a nthomilego.31 “Ge e ba nna ka noši ke itlhatsela,+ bohlatse bja ka ga se bja therešo.+32 Go na le yo mongwe yo a ntlhatselago gomme ke tseba gore bohlatse bjo a ntlhatselago+ ka bjona ke bja therešo.33 Le romile batho go Johane gomme yena o hlatsetše therešo.+34 Lega go le bjalo, ga ke amogele bohlatse bjo bo tšwago mothong, eupša ke bolela dilo tše gore le phološwe.+35 Motho yoo e be e le lebone le le tukago le le bonegago, gomme lena ka lebakanyana le ile la ikemišetša go thabela seetša sa gagwe kudu.+36 Eupša ke na le bohlatse bjo bo fetago bja Johane, gobane yona mediro yeo Tate a nkabetšego gore ke e phethe, e lego yona mediro yeo ke e dirago,+ e hlatsela gore Tate o nthomile.37 Le gona Tate yo a nthomilego yena ka noši o ntlhatsetše.+ Ga se la ka la kwa lentšu la gagwe le ge e le neng goba la bona sebopego sa gagwe;+38 ga le na lentšu la gagwe go lena, gobane yena yo a mo romilego ga le mo dumele.39 “Le nyakišiša Mangwalo+ gobane le nagana gore ka ona le tla ba le bophelo bjo bo sa felego; ke ona ao a ntlhatselago.+40 Lega go le bjalo, ga le rate go tla go nna gore le be le bophelo.+41 Ga ke amogele letago le le tšwago bathong,+42 eupša ke tseba gabotse gore ga le na lerato la Modimo go lena.+43 Ke tlile ka leina la Tate,+ eupša ga le nkamogele; ge nkabe yo mongwe a be a ka tla ka leina la gagwe, le be le tla mo amogela.44 Le ka dumela bjang mola le amogela letago+ leo le le fanago gomme le sa tsome letago le le tšwago go Modimo a nnoši?+45 Le se ke la nagana gore ke tla le latofatša go Tate; go na le yo a le latofatšago, e lego Moshe+ yo le mmotilego.46 Ge e le gabotse, ge le ka be le dumetše Moshe le be le tla ntumela, gobane yena yoo o ngwadile ka nna.+47 Eupša ge e ba le sa dumele mangwalo a yena yoo,+ le tla dumela bjang seo ke se bolelago?”


text:
Nka Kgaotša Bjang go Dula ke Nagana ka Thobalano?
Seo o ka se dirago
Kgetha ka kelohloko batho bao o tlwaelanago le bona. Ge e ba bagwera ba gago le bao o tsenago le bona ka klaseng ba thoma go bolela ka thobalano ka tsela e gobogilego, go tšea karolo poledišanong go tla fo go thatafaletša go laola dikgopolo tša gago. Gantši o ka hwetša tsela ya go tloga moo ntle le gore o bonagale o itira moloki le go dira gore o kwerwe.
Phema boithabišo bjo bo gobogilego. Bontši bja boithabišo bja lehono bo hlametšwe go tsoša maikwelo a fošagetšego a thobalano. Beibele e nea keletšo efe ka taba ye? E re: “
A re itlhwekišeng ditšhila tšohle tša nama le tša moya, re phethagatša bokgethwa ka go boifa Modimo.” (2 Bakorinthe 7:1) Phema boithabišo bjo bo ka tsošago dikganyogo tše di gobogilego tša thobalano.
Gopola se: Maikwelo a thobalano ga se sebe. Go ba gona, Modimo o bopile monna le mosadi gore ba kgahlegelane kudu e bile ga se phošo go kgotsofatša kganyogo ya thobalano lenyalong. Ka gona, ge e ba o eba le maikwelo a tseneletšego a thobalano, o se ke wa nagana gore ka tlhago ga o na boitshwaro goba gore o ka se kgone go hlweka boitshwarong.
Therešo e sa fetogego: O ka kgetha seo o tlago go dumelela monagano wa gago gore o dule o nagana ka sona. Ge e ba o rata, o ka hlweka monaganong le boitshwarong!
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
MOROKAMI—KGATIŠO E ITHUTWAGO July 2017
Tokollo ye e na le dihlogo tše ithutwago tšeo di tlago go ahlaahlwa ka August 28 go fihla ka September 24, 2017.
Ba Ile ba Ikgafa ka go Rata—Kua Turkey
Ka 2014, kua Turkey go ile gwa dirwa modiro o mogolo wa go bolela ditaba tše dibotse. Ke ka baka la’ng modiro wo o ile wa rulaganywa? Mafelelo e bile afe?
Tsoma Mahumo a Kgonthe
O ka diriša bjang dilo tša gago tše di bonagalago gore o tiiše segwera sa gago le Jehofa?
‘Lla le Bao ba Llago’
Ke’ng seo se ka homotšago motho yo a hlokofaletšwego? O ka dira’ng gore o mo thuše?
“Tumišang Jah!”—Ka Baka la Eng?
Psalme 147 e re gopotša ka mabaka ao re nago le ona a go leboga Mmopi wa rena.
“Anke a Phethe Tšohle Tšeo o di Rerago”
Bafsa ba swanetše go kgetha seo ba tlago go se dira maphelong a bona. Seo se ka ba tšhoša, eupša Jehofa o tla šegofatša bao ba mo kgopelago thušo tabeng ye.
Kamoo o ka Šireletšago Monagano wa Gago
Sathane o fora batho a diriša mabarebare le maaka. O ka mo ganetša bjang?
Dipotšišo tše di Tšwago go Babadi
Na ke mo go swanetšego gore Mokriste a be le sethunya gore a itšhireletše bathong?


text:
Ge Mmele o Ganana le Dijo le ge Dijo di sa Šilege Mmeleng
—Phapano ke Efe?
Emily: “Ke ile ka kgaotša go ja ka ge ke be ke thoma go hlakahlakana. Ke be ke hlohlonwa ka ganong gomme leleme la ka le ruruga. Ke ile ka thoma go ikwa ke dikologa gomme ke hema ka thata. Ke be ke etšwa dišwana matsogong le molaleng. Ke ile ka leka go itshwara eupša ke be ke tseba gore ke swanetše go ya sepetlele
—le gona kapejana!”
BATHO ba bantši ba ithatela go ja. Lega go le bjalo, go na le ba bangwe bao ba gapeletšegago go hloya dijo tše itšego. Go swana le Emily yo go boletšwego ka yena pejana, mebele ya bona e ganana le dijo tše itšego (food allergy). Go ganana o šoro ga mmele wa Emily le dijo tše itšego go bitšwa anaphylaxis, e lego boemo bjo kotsi kudu. Se se thabišago ke gore maemo a mantši a go ganana ga mmele le dijo tše itšego ga a kotsi go swana le bjo.
Mengwageng ya morago bjale, go bile le dipego tše dintši tša mabapi le go ganana ga mmele le dijo tše itšego gotee le go se šilege ga dijo tše itšego mmeleng (food intolerance). Lega go le bjalo, dinyakišišo tše dingwe di bontšha gore go bao ba naganago gore mebele ya bona e ganana le dijo tše itšego, ke palo e nyenyane feela yeo go kgonthišeditšwego gore e na le bothata bjoo.
Go Ganana ga Mmele le Dijo tše Itšego ke Eng?
Sehlopha sa borathutamahlale seo se eteletšwego pele ke Dr. Jennifer J. Schneider Chafen, se hlalositše pegong ya sona yeo e gatišitšwego ka go The Journal of the American Medical Association gore “lefaseng ka moka ga go na tlhaloso yeo go dumelelanwago ka yona ya mabapi le go ganana ga mmele le dijo tše itšego.” Lega go le bjalo, ditsebi tše dintši di dumela gore go ganana ga mmele le dijo tše itšego gantši go bakwa ke tshepedišo ya mmele ya go lwantšha malwetši.
Gantši ge mmele o ganana le sejo se itšego o tla be o ganana le protheine yeo e lego sejong seo. Ka phošo tshepedišo ya mmele ya go lwantšha malwetši e hlaola protheine yeo e le kotsi. Ge protheine yeo e tsena mmeleng, tshepedišo ya mmele ya go lwantšha malwetši e ka hlama mohuta wa selwantšha-bolwetši seo se bitšwago IgE [Immunoglobulin E] gore se hlasele protheine yeo e tšewago e sa nyakege mmeleng. Ge sejo seo se ganwago ke mmele se ka jewa gape, dilwantšha-bolwetši tšeo di šetšego di hlamilwe di ka ntšha dikhemikhale tše itšego, go akaretša le ya histamine.
Ka tlase ga maemo a tlwaelegilego, khemikhale ya histamine e kgatha tema e holago tshepedišong ya mmele ya go lwantšha malwetši. Eupša ka mabaka ao a sa kwešišwego gabotse, go ba gona ga dilwantšha-bolwetši tša IgE le go ntšhwa ga khemikhale ya histamine go tšweletša maswao a swanago le a go ganana ga mmele le dijo tše itšego bathong bao ba ganwago ke protheine e itšego ya dijo.
Se se hlalosa lebaka leo ka lona o ka jago mohuta o mofsa wa dijo ntle le go lemoga gore mmele o ganana le tšona, eupša ya re nakong e tlago ge o di ja, mmele wa di gana.
Ke Eng Seo se Bolelwago ke ge Dijo di sa Šilege Mmeleng?
Ge dijo di sa šilege mmeleng, e ka ba e le ge sejo se sa kwane le mmele, bjalo ka ge go direga ge mmele o ganana le dijo tše itšego. Eupša ka go se swane le go ganana ga mmele le dijo tše itšego, (moo go bakwago ka go lebanya ke tshepedišo ya mmele ya go lwantšha malwetši), ge dijo di sa šilege mmeleng ga go na dilwantšha-bolwetši tšeo di akaretšwago. Ge e le gabotse, motho a ka ba le bothata bja go se šilege ga sejo se itšego, mohlomongwe ka baka la go se be gona ga di-enzyme goba ka baka la dikhemikhale tšeo di lego dijong tšeo di šilegago ka thata. Ka mohlala, go ganwa ke swikiri yeo e lego maswing, go direga ge mogodu o sa tšweletše di-enzyme tšeo di nyakegago gore o šile mohuta o itšego wa diswikiri tšeo di hwetšwago ditšweletšweng tša maswi.
Ka ge go sa tšweletšwe dilwantšha-bolwetši, o ka lemoga gore sejo se itšego ga se šilege ka morago ga go se ja ka lekga la pele. Seo se ka bontšhwa ke tekanyo ya sejo seo, gomme mmele o ka dumela tekanyo e nyenyane ya sejo seo, eupša wa se gana ge o jele se sentši. Se se fapane le go ganana o šoro ga mmele le dijo tše itšego moo gaešita le go ja sejo se senyenyane go ka beago bophelo kotsing.
Maswao a Gona ke Afe?
Ge e ba mmele wa gago o ganana le dijo tše itšego, o ka hlohlona; wa tšwa dišwana; wa ruruga kgokgokgo, mahlo goba leleme; o ka sellega; wa hlatša; wa ba le letšhollo. Maemong a mabe le go feta, e ka ba go theoga ga kgatelelo ya madi (blood pressure), go dikologa, go idibala gaešita le go ema ga pelo. Boemo bjo šoro bja go ganana ga mmele le dijo tše itšego bjo bo bitšwago anaphylaxis bo ka gakala kudu gomme ya ba bjo bo bolayago.
Go ka direga gore mmele o ganane le sejo le ge e le sefe se itšego. Lega go le bjalo, go ganana o šoro ga mmele le dijo tše itšego gantši go bakwa ke dijo tše sego kae: e lego maswi, mae, hlapi, di-crustacean (diphedi tše dinyenyane tša ka meetseng tša letlalo le thata), ditokomane, dinawa tša soy, ditokomane tša go kgewa dihlareng le korong. Mmele wa motho o ka thoma go ganana le dijo tše itšego go sa šetšwe gore o na le mengwaga e mekae. Dinyakišišo di bontšha gore dikarolwana tša leabela di kgatha tema e bohlokwa, gomme go ka direga gore mmele wa ngwana o gane dijo tše itšego ge e ba mmele wa motswadi o tee goba ya batswadi ka bobedi e ganana le dijo tše itšego. Go tlwaelegile gore mebele ya bana e thome go se sa ganana le dijo tše itšego ge ba gola.
Gantši maswao a ge dijo tše itšego di sa šilege ga a tšhoše go swana le a ge mmele o ganana o šoro le dijo tše itšego. Go se šilege ga dijo tše itšego go ka baka go longwa ke mala, go bipelwa, go tlala moya ka mpeng, dihlabi, go opša ke hlogo, dišo tša go hlohlona, go lapa goba go ikwa o hlakahlakane. Go se šilege ga dijo go ka bakwa ke dijo tše di fapafapanego
Go Lemoga Bothata le Kalafo
Ge e ba o nagana gore mmele wa gago o ka ba o ganana le dijo tše itšego goba dijo tšeo di sa šilege, o ka dira phetho ya gore o hlahlobje ke setsebi sa tša kalafo. Ka dinako tše dingwe go itlhahloba wa lemoga gore o na le bothata le go dira phetho ka bowena gore o se sa ja dijo tše itšego go ka ba kotsi, ka ge ka go se tsebe o ka tima mmele wa gago di-aga-mmele tšeo di nyakegago.
Ga go na kalafo yeo e tsebjago lefaseng ka bophara ya ge mmele o ganana o šoro le dijo tše itšego ge e se gore o se je dijo tšeo mmele wa gago o di ganago. * Ka lehlakoreng le lengwe, ge e ba mmele wa gago o ganana go se nene le dijo tše itšego goba di sa šilege, o ka holega ka go fo fokotša makga ao o jago dijo tšeo le go fokotša tekanyo yeo o di jago ka yona. Lega go le bjalo, mabakeng a mangwe batho ba nago le bothata bjoo ba gapeletšega gore ba kgaotše ka mo go feletšego go ja dijo tšeo ba di belaelago, goba ba kgaotše go di ja ka nako e itšego, go ithekgile ka gore ga di šilege ka tekanyo e kaakang.
Ka gona ge e ba mmele wa gago o ganana le dijo tše itšego goba di sa šilege, o ka homotšwa ke go tseba gore batho ba bantši bao ba nago le bothata bjoo ba ithutile go laola boemo bja bona gomme ba tšwela pele ba thabela dijo tša mehutahuta tšeo di agago mmele le tše bose.
^ par. 19 Gantši go kgothaletšwa gore batho bao mebele ya bona e gananago o šoro le dijo tše itšego ba dule ba swere tšhupu yeo e nago le adrenaline yeo ba ka itlhabelago ka yona boemong bja tšhoganyetšo. Ditsebi tše dingwe tša tša maphelo di šišinya gore bana bao mebele ya bona e gananago le dijo tše itšego ba sware goba ba apare leswao leo le bonagalago le le ka lemošago barutiši goba bahlokomedi ka boemo bja bana bao.